text:
Friday, April 22, 2016
GRAND FINALS TI “LAING TI TALUGADING”, NARAY-AW DAGITI NAGBUYA!
Cabugao, Ilocos Sur – Naaramid ti Grand Finals ti “Laing ti Talugading, Show Me, What You’ve Got”, programa ti LGU-Cabugao nga idauluan ni Mayor Edgardo “Ediboy” S. Cobangbang, Jr. a maysa kadagiti naisangayan nga aktibidad a mangkulminar iti panagpiesta ti ili (Cabugao Ragsak Festival 2016) iti karabiyan ti Abril 21, 2016 babaen iti panagsasalip ti 12 a Contestants iti Cabugao Central Park (CCP).
Malaksid a pangpangayed iti panagpiesta ti ili ket panggepna pay iti mangtakuat/mangmuli kadagiti talento/kabaelan dagiti umili iti Cabugao, Ilocos Sur tapno pakairanudanda dagitoy. Nagduduma a Talento ti naiparang ken naisalip a kas iti panagkanta, panagsala, nausar ti string instrument, ken fire dance.
Naaramid ti Grand Finals iti CCP Stage a no sadino a ditoy ket nagbuyaan ti adu nga umili gapu iti napnuan a gagarda a mangammo iti kalalaingan kadagitoy a nagsasalip.
Iti Grand Finals ti “Laing ti Talugading”, nagpaay a Program Hosts da Ms. Michelle Sejalbo ken ni Mr. Dharen Jake R. Garcia ken buklen dagiti nagpaay a Hurado dagiti maresrespeto iti kabaelanda iti kastoy a tay-ak ti paglaingan nga indauluan ni Mr. Bruce Lee Paragas.
Inyalat ni Ms. Bea Sacramento (nagkanta) ti Barangay Bato, Cabugao, Ilocos Sur ti Kampeonato; maikadua a puesto ti Barlolong Brothers (string instrument) iti Barangay Sagayaden ken maikatlo a puesto ni Ms. Princess Pauline Tajardon (nagkanta) iti Barangay Rizal. Inawatda ti Premio ken Tropeoda babaen iti panangimatang dagiti nag-Hurado.
Indauluan ni Mayor Ediboy dagiti nangesponsor iti pasalip ken manipud kadagiti naayat nga indibidual ken grupo iti pribado a sektor. # (Web In-Action)
Posted by Bayan ng Cabugao, Ilocos Sur at 9:37 AM
Subscribe to: Post Comments (Atom)


c: text/html

text:
CANDON CITY – Ibilang ti kapolisan ditoy a nasolbaren ti kaso ti pannakapapatay ti maysa a negosiante a babai ditoy siudad idi agsapa ti Hulio 11 iti pannakabigbig ti suspek babaen ti maysa nga agpaspasada ti traysikel.
Innaganan ni Police Supt. Marlo Castillo, hepe ti polis ditoy siudad, ni Rodrigo Urmin, 23, ken residente iti Barangay San Agustin ditoy siudad a suspek iti pannakapapatay ni Josephine Espelita y Laygo, 43, balo, negosiante ken residente iti Barangay San Nicolas, Candon City.
Kinuna ni Castillo nga intudo ti maysa a tricycle driver ni Urmin a nakilugan iti ipaspasadana a traysikel a nagluganan met ni Espelita idi agturong daytoy iti puestona iti tiendaan publiko ti siudad iti agsapa ti Hulio 11.
Nupay kasta, saan pay nga impalgak ni Castillo ti kinasiasino ti saksi tapno masalakniban daytoy bayat ti pannakabirok ti Urmin.
Nasarakan ti bangkay ni Espelita a naiwalang iti kalsada ti Darapidap iti Barangay San Agustin iti agarup alas 5:00 ti agsapa ti Hulio 11.
Nagsagrap ti biktima iti sugat ti ulo a mapapati a gapuanan ti natangken a banag ken sugat iti barukongna a gapuanan ti paltog a di pay ammo ti kalibrena.
Mapukpukaw ti belt bag ti biktima a mapapati a naglaon iti kuarta.
Segun iti inisial nga inbestigasion dagiti polis, riniing ti biktima ni Jessie Pineda y Naungayan, 19, baro, katulong ti negosiante ken residente iti Barangay San Nicolas, Candon City idi agarup alas 4:30 ti agsapa ti Hulio 11.
Nagdigos pay ni Pineda ket mapapati nga immunan ti biktima a nagturong iti puestona iti tiendaan.
Nasdaaw ni Pineda idi makadanon iti puesto ti biktima ta di pay met naluktan isu a binirokna ket naammuanna laengen a nasarakan daytoy a bangkay iti Darapidad road.
Segun ken ni Castillo, limmugan ni Urmin iti traysikel a minaneho ti dina pay innaganan a saksi a nagluganan met ni Espelita ket pinanggep ti suspek a takawan ti negosiante ngem mapapati a nakiranget daytoy.
Mapapati a kalpasan ti panangpatay ti suspek iti biktima, naibuntog ti biktima iti asideg ti welcome arc ti Darapidap road.
Kinuna ni Castillo nga impiladan ti kaso a murder maikontra ken ni Urmin.#

robotstxt: allowed

filter: keep


text:
Kanton ti Zurich
Ti Kanton ti Zurich (Aleman: Kanton Zürich (tulong·paammo)) ket addaan ti populasion a (manipud idi Disiembre 2016) iti 1,482,003.[2] Daytoy a kanton ket mabirukan idiay abagatan a daya iti Suisa ken ti siudad iti Zürich ket isu ti kapitoliona. Ti opisial a pagsasao ket Aleman, ngem dagiti tattao ket agsasaoda iti lokal a Suiso nga Aleman a dialekto a Züritüütsch.
Dagiti nagibasaran[urnosen | urnosen ti taudan]
- ^ Arealstatistik Standard - Kantonsdaten nach 4 Hauptbereichen
- ^ a b Canton of Zurich Statistical Office (iti Aleman) naala idi 15 Hunio 2016
Dagiti silpo ti ruar[urnosen | urnosen ti taudan]
Midia a mainaig iti Kanton ti Zurich iti Wikimedia Commons


text:
Thursday, February 2, 2012
BALES
Ababa a sarita ni Dexter Marin Fabito
AD-ADDA nga inirutan ni Teody Guerrero ti putan ti Magnum 357 idinto a nakaturong dagiti kumilaw a matana iti balay ni Narlon Aguinaldo. Dina ikaskaso dagiti sumanengseng a lamok iti naglemmenganna iti likud dagiti naintar a santan iti igid ti nalipatanen ti politiko a kalsada.
Binulodna ti paltog ken ni Sebastian “Sabas” Manakep a kompadrena a taga-Pamplona. Glock 9 ti kayat nga ipabulod ni kompadrena ngem kinaykayatna daytoy iggemna ita a panggudas ken ni Narlon a nangpaltog iti daydi buridekna nasuroken a makatawen ti napalabas. Nabiit pay idi a nagturpos daydi barona iti kinainhiniero.
Tallo aldawna idiay Pamplona. Awan pulos nangibagaanna, uray ni baketna, malaksid ken ni kasinginna, a mapan sadiay. Alas singko itay tumalaw sadiay. Aggingginnuyodanen ti lawag ken sipnget itay sumangpet ditoy lugarda. Pagsiyaatanna ta awan nakakita kenkuana. Agsublinto met la a dagus apaman a maisayangkatna ti planona tapno dida pagatapan. Ti ammoda latta ket adda isuna idiay Pamplona.
Madamdama pay, adda naanninawanna a tao. Nainayad ti pannagna daytoy. Agtaliaw-taliaw. Isu la ketdi ni Rolando! Apaman a nakaasideg ti tao iti ridaw imsiagen ti muser ti bala manipud iti silencer ti igam. Nakaibalesen!
Uray la nanablaag ti rikep ti ridaw a natumbaan ti napasag. Nagsiim-siim ni Teody iti aglawlaw. Awan tao. Tumalaw koman ngem isu met a mailukat ti ridaw. Napasarunuan iti napigsa a pukkaw. “Leodyyyyyyyyyyyy!” – 0
MAIN PAGE
AD-ADDA nga inirutan ni Teody Guerrero ti putan ti Magnum 357 idinto a nakaturong dagiti kumilaw a matana iti balay ni Narlon Aguinaldo. Dina ikaskaso dagiti sumanengseng a lamok iti naglemmenganna iti likud dagiti naintar a santan iti igid ti nalipatanen ti politiko a kalsada.
Binulodna ti paltog ken ni Sebastian “Sabas” Manakep a kompadrena a taga-Pamplona. Glock 9 ti kayat nga ipabulod ni kompadrena ngem kinaykayatna daytoy iggemna ita a panggudas ken ni Narlon a nangpaltog iti daydi buridekna nasuroken a makatawen ti napalabas. Nabiit pay idi a nagturpos daydi barona iti kinainhiniero.
Tallo aldawna idiay Pamplona. Awan pulos nangibagaanna, uray ni baketna, malaksid ken ni kasinginna, a mapan sadiay. Alas singko itay tumalaw sadiay. Aggingginnuyodanen ti lawag ken sipnget itay sumangpet ditoy lugarda. Pagsiyaatanna ta awan nakakita kenkuana. Agsublinto met la a dagus apaman a maisayangkatna ti planona tapno dida pagatapan. Ti ammoda latta ket adda isuna idiay Pamplona.
Madamdama pay, adda naanninawanna a tao. Nainayad ti pannagna daytoy. Agtaliaw-taliaw. Isu la ketdi ni Rolando! Apaman a nakaasideg ti tao iti ridaw imsiagen ti muser ti bala manipud iti silencer ti igam. Nakaibalesen!
Uray la nanablaag ti rikep ti ridaw a natumbaan ti napasag. Nagsiim-siim ni Teody iti aglawlaw. Awan tao. Tumalaw koman ngem isu met a mailukat ti ridaw. Napasarunuan iti napigsa a pukkaw. “Leodyyyyyyyyyyyy!” – 0
MAIN PAGE
Subscribe to: Posts (Atom)


text:
Thursday, January 3, 2013
TRADING POST TI NATENG, MAUS-USATANEN ITI IGID TI HIGHWAY
Cabugao, Ilocos Sur – Maus-usatanen ti maipatakder a Trading Post (Bagsakan) ti nateng kadagiti agibibiahe ken agilaklako a Taga-Cabugao, Ilocos Sur a mapan iti sabali a lugar.
Iti pannaki-amad ti Web In-Action idi Enero 2, 2012, imbatad dagiti agibibiahe a Komersiante ti Nateng iti Barangay Salapasap ken kanatengan a kabangibang a barangay a nangrugi idi bulan ti Nobiembre agingga iti bulan ti Mayo ti panaginaldaw a panagkomprada ti nateng nangruna iti sili (Jango), taban (bola), tarong ken dadduma pay ti klasena a mailako idiay Urdaneta ken Balintawak.
Malaksid a makaparnuay ti pagtrabahuan dagiti lumugar ti panagestimaran ti nateng, kumita met dagiti nagaget a komprador nangruna dagiti mapan mangidanon kadagiti nateng idiay sabali a lugar.
Imbatadda a piso ti plete ti maysa a kilo ket prumespresyo met ti P6-7 kada kilo manipud iti paggapuanna ken malakoda met iti P10 kada kilo idiay pangidanonanda.
Mangnamnama dagiti vegetable growers/traders a babaen ti naan-anay a suporta ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken ti liderato ni Kagawad Armando Azcueta iti Cabugao Vegetable Growers and Producers Association, Inc., ket maikkanda ti napintas a pagplastaran ken maaddaanda iti natibker nga asosasion a sarikedkedda nga agdur-as iti sektorda. # (Web Situational Report)
Posted by Bayan ng Cabugao, Ilocos Sur at 3:11 PM
Subscribe to: Post Comments (Atom)


text:
VIGAN CITY – Nangisayangkat ti Bureau of Fire Protection ditoy itay nabiit iti fire drill iti sumagmamano a pagadalan iti siudad, segun iti City fire marshall.
Kinuna ni Vigan City Fire Officer Floro Obrero a naisayangkat ti fire drill iti Ilocos Sur National High School ken iti Burgos Memorial School West kas pannakipasetda iti nationawide nga aktibidad ti BFP kas paset ti panangisagana kadagiti agbasbasa kadagiti aramidenda no adda mapasamak nga uram iti pagadalanda, nakuna ni Obrero.
Impakaammo pay ni Obrero a nagbalinen a 1600 ti hotline ti opisinada ditoy Vigan idinto a 1601 iti opisinada iti Bantay, Ilocos Sur.#


text:
‘Kinabutengda’ Ti Dandaniw Daytoy Nga Ilokano?
Imbes nga ipablaakda dagiti daniwna, kinabutengda ketdi. Saan laeng a dagiti daniwna ken sinursuratna ti kinabutengda, no dipay ket ti anniniwanna.
Kadagiti dadduma, ad-adda nga inayunanda ti kinamaterialistiko a banag ngem ti kinapateg ti literary value dagiti daniwna. Isu a kuna ni Epifanio San Juan iti editor ti Index, maysa babasaen iti Britania a mangsalsaluad ken di umanamong (kano wenno kampay idi) iti censorship ken persecution dagiti writers: “Mabalin ngata a kunaen dagita a Pilistino ket, sipapannakkelda la unay iti kinaaddada iti uneg ti pasdek. Nariknada iti pannakkel ta napanunotda nga awan ti kaes-eskanna ti rebolusionario a dandaniw.” Di ngamin kayat nga ipablaak ti Index dagiti daniw daytoy nga Ilokano iti laksid a kangrunaan a panggep ti babasaen ket ti saluad ken dur-as dagiti mannurat. Isu a nakapagsao met kasta ni San Juan. Siempre, asino pay koma iti mangisakit iti maysa a mannurat no di mannurat met laeng?
Idi 1984, nagarigengen ti Poet Essayist and Novelist (Philippine PEN) Conference gapu iti nabara a diskusion. Nag-walkout dagiti nalatak a mannurat nga indauloan ni Alfredo Navarro Salanga idi saan a kinanunongan ni Salvador P. Lopez ti panangkiddawda (PEN) iti pannakawayawaya daytoy nga Ilokano iti pagbaludan agraman ken ni Mila Aguilar ken innem pay a kakaduada. Iti nabara a diskusion, sinaludsod ni Pete Lacaba: “Apay a ti (Philippine) PEN ket ipaayna ti honorary membership kadagiti naibalud a mannurat iti USSR ngem dina ited dayta kadagiti Filipino (a mannurat) nga agsagsagaba iti uneg ti pagbaludan ni Marcos?”
Ilokano met laeng a mannurat ni Salvador P. Lopez, nagpresidente iti Unibersidad ti Pilipinas. Ni Pete Lacaba ket ti editor ti nagserran a Mid Week Magazine.
Nakarkaro la ket ngarud ti pannakadayyeg ti saan a panagkikinnaawatan iti uneg ti Philippine PEN. Dagiti pagiwarnak ken magasin ti nagbalin a battle ground dagiti argumentos ken kontra argumentos, palawag ken kontra palawag, iti takder ken pagtaktakderan.
“Saan a mabalin (kadagiti Filipino) ti honorary membership ta maited laeng ti kadagiti non-nationals,” kuna ti nangirupir iti kalintegan ni Lopez.
“Di baliwantayo iti general term dayta a resolusion,” singasing met ti maysa pay a nalatak nga Ilokano a mannurat iti English, ni F. Sionil Jose. Ni Lakay Sionil, a taga-Rosales, Pangasinan, isakitna met ti padana a mannurat nga Ilokano.
Iti grupo ni Salanga, ti pannakawayawaya dagiti nakabalud a mannurat ti kangrunaan kadakuada, ta no saan, kunada, awan serbina ti tema ti komperensia (PEN) kadaydi a tawen a “The Writer Under Siege.”
Under siege. Saan nga umanay nga irakurakmo a ti writers ket under siege, no di ket ti kangrunaan iti amin ket no ania ti maaramidam a solusion kadaytoy a parikut. Saan a kasapulan dagiti lip service kadagiti kakastoy a bambanag ta biag dagiti mannurat ti nakataya. Awan ti mamaayna ti addang ti gobierno a panangiyikkis iti panangkondenana iti kadadagsenan iti amin daytoy a banag no saan met laeng nga agtignay iti pannakapasardeng daytoy.
Iti agdama a panawen, ‘under siege’ manen dagiti writers. Diakon dakamaten ti bilang dagiti natay a kameng ti media ken writers group a natay iti agdama nga administrasion. Ti kinapudno a mapaspasamak ti mangiyikkis kadaytan a banag ta nabilbileg ti ikkis ti kinapudno.
Naibalud daytoy nga Ilokano gapu kadagiti dandaniwna. Ta nabileg dagiti daniwna a nagbugas iti social criticism and violence, oppression ken injustice.
Ubing pay laeng, nangrugin a nagsurat iti daniw ken sarita daytoy nga Ilokano. Iluko, siempre, dagiti immuna a sinuratna. Umuna a naipablaak ti saritana iti Bannawag, ti kangrunaan a magasin dagiti Ilokano. Ti kaunaan a librona iti dandaniw ket impablaak ni Andres Cristobal Cruz idi 1962.
Idi nagsekundaria, nagkameng (kas reporter) iti Hi-Lites iti Ateneo de Manila University. Literary Editor iti pagiwarnak ti Letran College idi immakar. Nagkolehio iti UP Diliman ket tinurposna iti tallo a tawen ti AB English idi 1959 a kas cum laude. Iti UP, nangisuro ken naluom ti utekna iti democratic revolutionary viewpoint. Kalatak idi 1950’s, wenno golden era ti nationalist writing a mangitantandudo ti revolution kadagidi a panawen. Naisurot iti bunggoy da Leopoldo Yabes (maysa pay a nalatak a mannurat nga Ilokano) ken Teodoro Agoncillo. Ngem ad-adda a nakaimpluensia kenkuana dagiti kapanunotan ni Rafael Recto maipapan iti nationalism ken anti-imperialism.
“Managbabain,” kasta man iti panangiladawan kenkuana ti nalatak a mannaniw ken edukador Virgie Moreno, kadagiti panagatendar daytoy nga Ilokano iti UP Writers Club.
Ngamin produkto dagiti Catholic Schools, ngem subersibo. Isu iti nangbuangay iti nalatak unay a grupo dagiti agtutubo, ti Kabataang Makabayan. Kaduana da Pete Daroy ken Heherson Alvarez (maysa pay a mannurat nga Ilokano) a nagpirma iti kontrata iti JD Transit a nangbunag kadagiti estudiante para iti kadakkelan pay laeng a rali a napasamak kalpasan iti World War II. Napasamak ti rali sadiay sanguanan ti Kongreso. Ditoy a natakuatan ti UP faculty ti subersibo nga aramidna, ket inikkatda a mangisuro. Iti pannakaikkatna a mangisuro, naisarwag iti UP ti pakingawan, ti panangsapul iti al-allia kadagiti anniniwan. Kadagupanna amin, immadu dagiti padana a mannursuro iti naikkat, sangadosenada aminen ket napanagananda iti “12 supernationalist.”
Mapapati nga isuna met laeng ti Amado Guerrero a nangsurat iti libro a The Philippine Society And Revolution. Mapapati pay nga instrumento iti panagsaknap ti national democratic movement idi 1960’s. Gapu itoy, naglemmeng.
Iti pannakatiliwna idi 1977, nairaman a nakumpiskar dagiti dandaniwna. Mangipaulogak ditoy iti sumagmamano a binatog ti daniwna:
Ti Gerilia Ket Kasla Mannaniw
Ti gerilia ket kasla mannaniw
Naridam iti pannakarumek dagiti bulong
Ti pannakatukkol dagiti ruting
Ti panagkalasawan ti karayan
Ti angot ti apuy
Ken ti dapo ti panagpakada
Ti gerilia ket kasla mannaniw
A naibudi kadagiti kaykayo
Kadagiti muyong ken batbato
Managduadua ngem managpennek
Mabasanat’ amin a gunay
Ken kabisadona nagduduma a ladawan
(Free thought translation iti namay-ak.)
Saan a nagbiddut ni Alfredo Navarro Salanga a nangayon iti kinapateg ti literary value kadagiti daniw daytoy nga Ilokano. Nabileg unay dagiti simile itoy a daniwna idi 1968, idi aglemlemmeng pay laeng. Itoy a daniwna, saan laeng nga iti rikna ken kinaasino iti maysa a rebulosionario iti limtuad, no dipay ket ti ‘kabarbaro’ a tema ti daniw – ti rebolusion. Daytoy a rebolusion ket timek dagiti mannaniw a di makaidna iti saan a naintaoan a kasasaad ti gimong iti panawenna. Kas madagdagullit (nga insursuratko), ti pudno a mannurat ket konsensia ti lugar a pagnanaedanna ken panawenna.
Idi natiliw iti 1977, nagputar manen ti dandaniw iti uneg ti pagbaludan daytoy nga Ilokano, a saan laeng a liwliwa no dipay ket kasilpo ti anges ti iruprupirna a prinsipio.
Mangipatarusak iti sumagmamano a binatog iti kalatakan a daniwna iti uneg ti pagbaludan a nangiladawananna iti kinabayolente:
7.
Puersado nga iniwada ti tisiertko
Ken dagiti sugat iti rupak.
Ken maysa pay a pirgis ti lupot iti umet-et-et
Kadagiti naabbongan a matak ken teltelko.
Dagiti imak ket naiposasda iti likudak
Nairutda unay ket nabibinegdan.
Naipatugawak iti palangka
A manguray iti gasatko
Iti arasaas ti kasipngetan ken kinapiman
Kadagiti ima dagiti sumagmamano a dangkok.
8.
Pagammuan, nadagsen a danog
Iti nagdisso iti tadol dagiti paragpagko
Iti barukong ken rusokko.
Idi kuan nagsasarunon ti yagyag dagiti demonio
Kadagiti saludsod, pangta ken lais
A buyog ti ad-adu pay a danog.
Ti ulimekko, sungbat ken komento
Ket nasubadan iti nadagdagsen pay a danog
Dagiti demonio a mangipangpangta
Nga ibuongda ti bangabangak iti pader.
14.
Natimudko ti anasaaas ti danum
Ken ti kirad ti plastik a timba
Ken ti dagsen ti baddek ti sapatos.
Bassit a labakarat’ naiyabbong iti rupak
Karaman ti ngiwatko; natibker dagiti ima
A nangiggem ti ulok ken nanggaput ngiwatko
Ti aruyot ti danum kinalina ti abut ti agongko
Linayusna ti ngiwatko, karabukob ken bara.
Umad-adu ti suyat a buyog ti bukbok
Dagiti saludsod, pangta ken lais.
Isun daytan, ta agkamtudak kadagiti balikas. Nupay natadem ken pumipilaw iti mapaspasamak iti gimong dagiti simile ken metaphor nga innak ikurkur-it a daniw, maarusak no maipapan iti pathos line in poetry. It’s not my forte, kunam laengen. Ammoksa ti agpakatawa ngem diak ammo ti agpasangit. Kasayaatan a rason.
Dayta a daniwna (iti ngato) ket manipud iti “Fragments of a Nightmare” ken inyulog ti UP Peryante iti Tagalog a pinauloanda iti “Pirapirasong Bangungot.” Kadatayo, pauloantayo met iti “Dagiti Linabag ti Bangungot.”
Kadagiti daniwna, daytoy nga Ilokano (lalo iti nadakamat iti ngato) inladawanna ti rigat, tuok, ken di naintaoan a sagaba ti maysa a balud ti pulitika. Nga isu daytoy la unay ti kinabutengda.
Kas ken ni Alfredo Salanga, daytoy a sinurat ket ayunanna ti literary value dagiti dandaniw daytoy nga Ilokano. Isu a nasurat daytoy a sinurat.
Ta ania ngamin aya iti makunkuna a literary value? No usigen a nalaing ti aniaman a sinurat, dagiti laeng sinurat iti usigen a saan ket karaman ti nagsurat. (Reader Response Theory, basaen ti kaipapanan iti napalabas nga isyu ti TNM.) Adda bukodna a biag, panawen ken agbibiag ken rikna dagiti daniw. Saan a ti kinaasino ti nagsurat iti importante no di ket ti sinurat. Ta daydiay sinurat ti agdadata a bunga ti literatura a saan ket a daydiay nagsurat. Aniaman iti kinaasinona, no indiayana ti bunga ti arte nga apitna, adda latta ti kaimudinganna dayta nga arte. Ti tao a nagbasan iti manghusgan no ania ti umno a kaipapananan, no pasalsali (nuisance) wenno nabalitokan nga apit dayta a bunga ti arte. Ngem kasano koma a mahusgaan ti maysa a sinurat no saan nga ipablaak ken di palubosan nga ipablaak. No koma, ta dayta a nagsurat ket saan a political detainee, mapalubosan a maipablaak. It’s unfair! Saan kadi? Ngamin, awanen dayta freedom of expression. Ti tungtongan ditoy ket saan a kinaasino ti mannaniw no di ket ti pannakaipagna iti wayawaya iti panangiyebkas iti asinoman a mayat a mangiyebkas iti rikna ken kapanunotanna. Ti kinaadda iti patas a panirigan iti amin iti salinong dagiti agigiggem iti timbangan. Nalaad a buya no dayta nalapsat a babai a nakaabungot a mangitagtag-ay iti timbangan ket butbot met gayam ti barabad dagiti matana. Ipaduyakyakna laeng dayta iti kinaadda dagiti nalimed a gagem ken kinaadda mananggundaway a bileg. Inladawantayo dayta a babai a nakabarabad tapno isimbolona iti panagpapatas. Nga isu koma iti rumbeng a mapasamak.
Daytoy nga Ilokano sarsaritaek ket naiyanak sadiay Cabugao, Ilocos Sur idi Pebrero 8, 1939. Pundador ti Communist Party of the Philippines, ni Jose Maria Sison. Mapapati nga isu met laeng, ni Armando Liwanag.
Kas kameng ti media ken kameng ti writers group iti nasuroken a dua a dekada, kumotannak met ti aligagaw iti pannakarumek dagiti nagango a bulong iti arubayan, nga adda pangta ti rippiis dagiti nabaddekan a ruting, ken mausig a nalaing ti karasakas iti kasipngetan lalo kadagiti taul iti kaltaang.
Under siege dagiti mannurat ita a panawen. Saanen a nawaya iti panagsurat kadagiti kayat a suraten. Pakailungonanen iti panangipalgak kadagiti mailemlemmeng a kinapudno. Iti tunggal impatli ken pinaginana a pluma, ad-adu pay iti sumukat kenkuana. Saan a malappedan ti tinta ti pluma, ta kas met laeng iti danum ti karayan, pennedemman daytoy, agsapul nga agsapul iti ruaranna…##
Friday, October 20, 2006
Ilokano
‘Kinabutengda’ Ti Dandaniw Daytoy Nga Ilokano?
15 comments:
- rva said...
-
wen, ni joma sison dayta. isu met la kano ni amado guerrero. ti napintas pay a basaen, malaksid kadagiti kasla mao-zedong a daniw ken panagdandaniwna ket dagitay salaysayna maipapan iti sasaaden/kasasaad ti filipinas, biblia dagitay aktibista a kadua ti "dissent and counter-consciousness" ni daydi renato constantino.
- 5:06 PM
- rva said...
-
... mainayonko pay, kas paliiwko met, uray kadagiti pasalip iti iloko kangrunaanna, maikuskuspil dagiti kastoy ken kakastoy a sinuratan wenno piesa. adda pay no kua dagiti paset ti alagaden a nasken kano a saan a "seditious" ken/wenno "supbersibo" ti isalip. idinto a maisalsalip ken mapangpangabak pay no kua ti kadduan a sinurat a mangdakamat wenno mangibagi/mangisarita iti biag/kabibiag ken pampadagan/iruprupir a pammati/ideolohia dagiti rightist wenno ultra-rightist wenno uray centrist (kas pagarigan dagiti militar), saan man laeng a mapadayawan met ti biang dagiti leftist. saan a kastoy iti tagalog literature. diak ammo no apay a kastoy iti iloko... gapu ngata ta dinto met la mabalin nga ipablaak dagitoy a piesa no mapangabak? ta mapagbiddutan kas propaganda a leftist/communist ket magneto iti aresto wenno pannakaipalnaaw iti biag ti nagsurat/mannurat?
- 5:13 PM
- jim agpalo, jr. said...
-
kaniak a biang, awan iti makunkuna a seditious ken seditous in nature a sinurat... kasano iti pannakaammom a seditious iti maysa a banag? nasentensiaan metten ti maysa a sinurat a dipay naipasidong iti korte wenno nasentensiaan metten ti sinurat a dipay nausig ti 'prosecution' no pusdno a seditious ken saan... kastoy met laeng ti kaso a libelous... kasano koma a libelous ti maysa a sinurat no dipay naipablaak? the crime there is not yet consumated... kaano pay a nagbalin a krimen ti saan pay a napasamak? daytoy ti takderko kadagiti kinadebatek maipapan itoy a banag...
itoy a biang, dagiti kontes nga addaan iti kastoy nga alagaden ket binekkeldan ti tengnged ti mannurat sakbay a nagsurat...
siguro, ti panangpadas a rumuk-at iti saan a nasayat a sistema ket maysa nga addang ti sirnaat ti masakbayan..
- 10:08 AM
- ariel said...
-
agtamedak kadakayo a dua. ngem adu metten dagiti naisurat iti Ilokano a dandaniw a rebolusionario manipud iti Tignayan ket sabsabali pay a bubon wenno pagtawingan. Uray iti Bannawag ket adda dagiti ipuslit a rebolusionario a daniw. Sirpatenyo manen. Damegenyo ni Hermie Beltran, kdpy.
- 10:21 AM
- jim agpalo, jr. said...
-
wen, adu met dagiti dandaniw lalo ti daniw daydiay nalaing a mannaniw a taga abra...nalipatak ti nagannan..
iti laeng paksdaawak, nalalaing pay nga agsurat iti nalinteg nga iluko (bannawag style) dagiti istaper ti DANGADANG ngem dagiti dadduma a beterano...sadiay a website, adu met dagiti dandaniw ti iluko maipapan iti rebo... ket agipatpatarusda pay dagiti dandaniw nga ingles ken tagalog a mapan iti iluko...
ti dangadang ti opisial a pagiwarnak ti NL ken website ti makakannigid, suna lang ta diakon maakses ita...
- 6:00 PM
- rva said...
-
ni donato abanilla dayta, mang jim. daydi donato abanilla. napeklan nga aktibista idi panawen ti fqs. lider-obrero ken lider-mannalon. bigla a nagpukaw ket di ammo agingga ita no ayanna. maysa pay ngata met a desaparecido daytoy a mannurat nga ilokano.
pudno, nasayud ken naurnos ti grammar ken panagilokoda dagiti mannurat wenno agipatpatarus iti "dangadang." uray iti "baringkuas" (pagiwarnak ti tignay ditoy banda ti cagayan). adda laeng no kua dagitay termino ken balikas a dida mabigta a maipatarus ket mapilitanda a mangitagalog lattan.
adda pay laeng met ti nasao a website, mang jim. adda archives sadiay dagiti pagiwarnakda. amangan met no nasaepen ti military dayta aksesmo, mang jim, hehehe! joke lang!
wen, gayam, segundaak 'tay kunam a panangbekkel iti tengnged ti mannurat dagiti kasta nga alagaden iti contest. dayta ibagbagada a maiparit ti sinurat a "seditious" ken "libelous". kunam la metten no ti sponsor dayta a contest ket ti malakaniang wenno ti afp!
manong ariel, adda met no kua a talaga dagiti makuna a revolusionario a sinurat a maipabpablaak uray iti bannawag. ngem kaaduanna a kas kunam, puslit laeng. ngem adda ketdi iti maysa a mannurat no kasanona a maipuslit ti revolusion kenkuana ken no kasano makapuslit a makaipablaak. adda koma met makapuslit kas iti daytay daniw idi nga english a naipablaak iti focus magazine a no basaen acrostically ket "marcos hitler diktador tuta."
- 6:21 PM
- jim agpalo, jr. said...
-
wen, daydi donato...inlibro ti GUMIL Abra dagiti dandaniwna, nairaman iti antolohiada...
papolaridad ti rason no apay a pidutenda ti tagalog a kas sandi ti termino... mas papolar ti tagalog wenno ad-adu iti makaawat... kas koma dayta balikas a peasant, dinamagda kaniak idi no ania iti ilukona, ket nakulkol met ti mugingko a...ta adda aya papolar ken nalaklaka a maawatan a terminona iti iluko? imbalakadko nga usarenda ti maus-usar iti tagalog a pesante.... makapaillek idi damdamona no di man makapamisuot, ngem idi agbayag, naawat met laeng ti tao dayta a balikas ket isun iti termino iti agdama... uray no 'umno' ken isu koma ti umno, no saan a papolar dayta a balikas, di met laeng 'kagaten' ti tao...
- 6:34 AM
- ariel said...
-
dayta ti mahika--salamangka ti puslit! adu't am-ammok a mannaniw a kasta ngem diak ibagbaga ala amangan no makabasolak. kas kunayon, riwriw a wagas ti panagdiskurso maipapan iti panagbalbaliw ti gimong.
adda kadi pay kopiayo daydi antolohia ti Gumil Abra? No adda, gumatangak koma uray no xerox laeng ta ipanko ditoy bibliotekami ditoy.
maipapan iti pesante--saan a tagalog daytoy--ken us-usarentayo iti Iluko. insurami daytoy iti Center for Peasant Development-Northern Luzon a nakabase idi idiay Vigan: Sentro Para iti Panagdur-as dagiti Pesante-NL. Agaup 80s daytoy idi. Diak ammo itan no adda pay.
- 1:33 PM
- rva said...
-
mang ariel, 'tay "sagumbi" nga antolohia ti dandaniw ken sarsarita dagiti taga-abra dayta, inedit ni apo prescy bermudez. nakagatangak iti maysa a kopia iti maysa a gf convention. diak metten masarakan no nakaidulinan wenno nakaipaknian 'tay kopiak. addan sa dua a sarita dita ni apo abanilla. ken sumagmamano a daniw. no makontakmo ni apo prescy, manong, baka adu pay ti lebbenna a kopia ti libroda.
- 3:00 PM
- ariel said...
-
k, thanks, ading. diak pay nakita dayta a libro.
sabali a libro ti tignayan ti makitkitak idi.
- 3:45 PM
- jim agpalo, jr. said...
-
pnbermudez@yahoo.com.ph ti email ni mang prescy...
adda met kaniak dayta a libro ngem diak pulos a nabasa...jak la ammon no dinno ti yanna...
ksta aya ti pakasaritaan dayta a pesante...dinamagda laeng idi no ania ti umno nga iluko ket, siempre adda aya koma termino ti iluko? isu a daydiayen a papolar ti adapteren ta di met kuneng ni ilokano, kunak man...ngem ti kinapudnona, jak met ammo...hehehe...
- 5:57 PM
- jfi said...
-
'bag laengen ta nairaman dayta nga antolohia iti premio nga inabakmi idi idiay GUMIL Convention idi Abril iti on-the-spot poetry.
Napintas tay daniw ni Manong Donato. Aglalo tay agpakpakada. "Innakon Inang" sa ti paulona.
- 9:42 AM
- jim agpalo, jr. said...
-
napintas nga aramiden a sarita, jake, ti side ti anak... daydiay marikriknana iti uray no uneg laeng iti dua nga aldaw... wenno dayta nga oras iti ipapanawna... adun ti nasurat iti biang ti ina, ket ti anak met ita, a dayta ipapapnaw ti focus ti sarita a saan ket a ti rebo... kunada man, dagiti kano laeng adda ti basic na wenno pamalpalatpatanna iti psychology iti makaaramid iti napintas a sarita a kasta...hmmn... no ala ngarud a no isu ti kunada... ngem no mahiligka iti james joyce a ket, adda met ngatan a mabalinmo a tugawan... pinadasko ti nagsurat idi iti kastoy a klase ti sarita, jay bagina ti kasasaona, ungtanna wenno katawaanna ti bukodna a bagi, ken kadindinnabatena ti bukodna a bagi... manmano ti kastoy a sarita iti Iluko, ket patiek a kabaelam... pinadasko met idi iti nagputar ngem naibbatak idi agangay ta 6th prize lang ti nadiklawitna...
- 11:08 AM
- jfi said...
-
adda saritak a kasta manong ngem kasla man diak makombinsi ti bagik a mayat. ul-ulsak pay laeng ket bay-ak siguro a lumdag.
dina pay panawen a mairuar.
- 4:15 PM
- jim agpalo, jr. said...
-
no dika naglua, naragsakan, nagsennaay, immisem ken napnek kalpasan a nasuratmo ti saritam, a, ket, adda kuskuselna... linayemon a wenno iniinemon...
- 10:27 AM


text:
Dagiti Dumandanog iti Angin
babawikon a timmamdag
di laeng nasulek no di ket nakidag
kadagiti ebanghelio a naidasay-napasag
ti paitna, imbaagdat' ipusda dagiti tayaktak
dagiti awanan rupa a kutak a kutak,
naladaw a bimmangon, saradat’ nagluptak
awan serbi ti ibabatok iti estero,
no marugitan met laeng dayta ulo
iti awanan kaimudinganna a senakulo
ta kasano koma nga ambingam ti diaya
a kalpasanna nga awatem koma ket isakmolna
wenno isalakanna met laeng a kanen sarwana
iti sumsumiag a panawen ti haytek
di maturog ken paudi dagiti inigges nga utek
a di makaamiris iti badang a nagballatek
kadagiti balikas nga inibbatan
ti katatao a nailamina-nailadawan
di ngarud naimbag agespeho iti narikian
ala, wen, makaipasda iti nakem
kas iti beinte nuebe, addaan dua a tadem
ngem di mabtak ta ulom no bumatokka iti adalem
agrupsa ti lasag, agkitemda iti malem
ngem ti kinabalasubas itugot iti tanem
ket dikanto masinit no adaywam ‘ta temtem
ay, ania la ketdin aya, dumandanogda iti angin
dagiti inangin a tuktok a di makailasin
iti puraw a darat ken naapgad nga asin
di makaamiris, di makaawat, agkalkallautang
dina ammo nga agnanayon ti lawag ti tangatang
ken agpukaw ti anniniwan ti langalang
Friday, December 15, 2006
DANIW
Dagiti Dumandanog iti Angin
3 comments:
- ariel said...
-
Nalagsat dagiti binatogmo, Ka Jim! Nakabunbun-as!
- 1:06 PM
- jim agpalo, jr. said...
-
nabasak diay postem iti blogmo, ka ariel, ket napanak met timman-aw iti sigud a pagannninawan ngem kas iti buya iti iraq ti naimatangak... isu a sinuratko daytoy a daniw tapno maiyebkasko met ti sainnek ta dinto ket maullom iti barukong nga isu pay ti dagensen no maluom nga agdumdom...
- 6:22 AM
- tommy said...
-
Ayna apo! Saanak unay nga makareleyt ket nu tutukak dagiti henyo. Napaspaspas kay pay nga agsuraten manong ariel ken manong Jim ngem ti panagbasakon!
- 10:14 AM


text:
Ababa a Nobela ni Salvador A. Espejo
(Maikapat a paset)
“Really?” kinuna ti balasang ket agkatkatawa a nanguksot iti dakulapna. “Nangnangegkon ti siudadyo. Ammom, sumagmamano a gagayyemko ti nangipadpadayaw iti kinapintas ti Vigan City.”
“Bassit a siudad ti Vigan City,” insungbat ni Randolf. “Pakaidumaanna laeng ti pannakapreserba dagiti duog a pagtaengan a napatakder pay la idi panawen dagiti Kastila. Dayta ti gapuna a nailista a UNESCO World Heritage Site–napateg a tawid ti sangalubongan a salakniban ken taginayonen ti internasional a komunidad.”
“Is that so? Naawismo ti kuriosidadko. Iramanko ti Vigan City iti listaan dagiti lugar a pasiarek iti kaaddak ditoy pagilianyo. Will you be my tourist guide iti kaaddakto iti Vigan City?”
“Pakaidayawak unay,” kinuna ni Randolf.
Naammuan ni Randolf nga agsursurat ni Margret iti maysa a nalatak a pagiwarnak ken magasin iti Amsterdam. Daytoy ti maikadua a yaayna iti pagilian, umuna idi kinoberna ti impeachment trial ni Pres. Joseph Estrada a nagtungpal iti panagprotesta dagiti umili iti Edsa.
Iti daytoy a gundaway, imbaon ti pagpapaayanna a pagiwarnak nga agobserba ken mangsurat iti kultura dagiti Ilokano. Adu ngaminen dagiti Filipino iti The Netherlands ket maysa kadagiti kadakkelan a grupo dagiti agtrabtrabaho sadiay dagiti Ilokano.
Nakaluganan ni Margret iti eroplano ni Manang Pacing Andres, presidente ti Gumil Hawaii, a nangkuyog iti mutiada a makitaripnong iti tinawen a kumbension dagiti mannurat nga Ilokano nga iti daytoy a tawen ket iti Cagayan ti pakaangayanna. Adu pay dagiti mannurat nga Ilokano nga agnaeden iti ballasiw-taaw ti manamnama a dumar-ay iti daytoy a kumbension.
Idi naammuan ni Manang Pacing ti gagara ni Margret iti Kailokuan, inawisna ti balasang a sumurot iti national convention tapno makapulapolna dagiti Ilokano a mannurat tapno adda pangalaanna iti material para iti suratenna.
Simmangpet ti grupo ni Manang Pacing idi kalman ngem nag-otelda iti Laoag sakbayda a nagbiahe a nagpa-Cagayan.
Kas ken ni Randolf, nasapa nga immulog ni Margret tapno agpagnapagna ken lumang-ab iti nadalus nga angin-bakir.
“Ania ti umuna nga impresionmo kadagiti Ilokano?” inamad ni Randolf ket pinerrengna ti balasang.
“Well, mapaliiwko ti kinasingedyo nga Ilokano a mannurat, banag a diak nakitkita kadagiti sabali a puli. Ngem sakbay nga immayak ditoy, nagbasaak kadagiti libro maipapan iti Kailokuan. Addaankayo iti nabaknang a historia ken kultura, ken mailadladawan ni Ilokano a nagaget, natibker, mannakigasanggasat, sidadaan a mangipusta iti biagna iti prinsipio nga itaktakderna.”
“Ad-adun sa payen ti ammom ngem siak a patneng nga Ilokano,” kinuna ni Randolf.
“Addan sumagmamano a libro a nabasak,” kinuna ni Margret. “Adu dagiti binatog a diak unay maibuksilan ken maawatan. Nabaknang ti literaturayo.”
“Makatulongak iti dayta a banag. Ibagam latta no kasapulannak.”
“Kastoy kadi ti kinamannakitinnulongyo?” pinerreng ni Margret ni Randolf.”
“Wen,” insungbat ti baro. Dina naaluadan a minatmatan ti apagbingngi a bibig a kas man agur-uray a madingpil iti agek. Dina ammo no apay a nagtibbayo ti barukongna idi agsabat ti matada iti balasang.
Nasinga ti panagpatpatangda idi immaweng ti timek iti ponograpo a mangiyay-ayab iti pammigat.
“Naidasar kanon ti pammigat,” kinuna ni Randolf. “Agsublitan iti convention hall.”
Naggiddanda a timmakder.
Bayat ti pannagnada, nadakamat ni Margret nga adu metten dagiti naam-ammona nga Ilokano iti Netherlands. Closely-knit kano dagiti am-ammona nga Ilokano. No dadduma, maawis iti panagpipiknik ken pasken dagiti Ilokano ket nakitana ti kinalaingda nga agsangaili. Ti laeng pilawen ni Margret kadagiti Ilokano ket ti kinalaingda nga agsaramsam, malaksid iti tallo a daras a pannangan iti inaldaw. Kadagiti Dutch, umdasen ti mamindua a pannangan.
“Ammom, napudot ditoy Kailokuan ken kaadduanna kadagiti nagkauna nga Ilokano ti naipako iti nadagsen a trabaho kas iti panagtalon. Kasapulan a natangken ti bussogda tapno adda pamigsada nga agtrabaho,” kinuna ni Randolf.
“Napudot ngarud dagiti siudad a nadap-awak ditoy,” kinuna ni Margret. “Panagkitak, maysa a gapu ti pannakakalbo dagiti bantayyo. Idiay Holland, agaramid pay ti gobierno iti man-made forest tapno adda pagpalamiisan ken pagpalpaliwaan dagiti tattao.”
Rinugianda ti umuli iti sementado nga agdan a kumamang iti convention hall. Immaklili ni Margret. Iti yaaplaw ti pul-oy, nalang-ab manen ni Randolf ti ayamuom ti buok ni Margret. Nariknana ti nalukneng a puon ti barukong ti balasang a naidekket iti bakrangna.
Manen, nagkallatik ti naisalsalumina a bara iti sibubukel a bagina!
(Adda tuloyna)


text:
Tuesday, July 31, 2012
MAYAT LATTA TI OPERASION TI DAYO
Cabugao, Ilocos Sur – Kaaduan ita nga agar-aramid ti transaksion ket dagiti koridor a bumulbulod ti puonan iti Dayo Management. Nagbaliw ti apagapaman ti gunay dagiti self-financed nga aggatang gapu ti gawat.
Nupay kasta, uray agbaliw ti bilang ti transaksion (naka-7 a transaksion idi Hulio 28, 2012) a kaaldawan ti Dayo, kuna dagiti opisiales a mayat pay laeng ti panaglayag ti operasion ti Dayo. Ti importante, natalged ti kasasaad ti puonan ken maipenpennek met a maipakat ti panaggatang dagiti naridridam a cattle buyer.
Saan met a nagliway da Mr. Dante Naval, Municipal Meat Inspector ken Dr. Melvin Castro, DVD, Municipal Livestock Inspector a makitintinnarabay kadagiti maseknan tapno matimonan ti agtultuloy a napintas a panagoperar ti Dayo-Cabugao. # (Web In-Action)
Posted by Bayan ng Cabugao, Ilocos Sur at 2:12 PM
Subscribe to: Post Comments (Atom)


text:
Santa Rosa, Nueva Ecija
Ti Santa Rosa ket maysa a primera klase nga ili iti probinsia ti Nueva Ecija iti Filipinas.
Dagiti baranggay[urnosen | urnosen ti taudan]
Ti Santa Rosa ket nabingbingay a politikal iti 33 a barbaranggay.[2]
- Cojuangco (Poblacion)
- La Fuente
- Liwayway
- Malacañang
- Maliolio
- Mapalad
- Rizal (Poblacion)
- Rajal Centro
- Rajal Norte
- Rajal Sur
- San Gregorio
- San Mariano
- San Pedro
- Santo Rosario
- Soledad
- Valenzuela (Poblacion)
- Zamora (Poblacion)
- Aguinaldo
- Berang
- Burgos
- Del Pilar
- Gomez
- Inspector
- Isla
- Lourdes
- Luna
- Mabini
- San Isidro
- San Josep
- Santa Teresita
- Sapsap
- Tagpos
- Tramo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Nueva Ecija". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Nueva Ecija". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Dua a kabarbaro a kameng ti sangguniang panlalawigan ti nagatendar iti session iti umuna a gundaway itay Enero 9.
Nupay awan ti session gapu iti kaawan ti quorum, inawat ni Bise Gobernador Jeremias “Jerry” Singson da ABC Federation President Ferdinand Banua ken ni SK Federation President Deogracias Jose Victorino Savellano kas kabarbaro nga ex-officio member ti sangguniang panglalawigan sana inikkan ida iti gundaway nga agsarita.
Agpada da Banua ken Savellano nga awan ti kinasalipda para iti kinapresidente iti pederasion dagiti barangay captains ken sangguniang kabataan federation.#
#


text:
TAGUDIN, Ilocos Sur – Nakasuanen ti maysa a drug surrenderee a natiliw iti buy bust operation sadiay Barangay Rizal ditoy nga ili itay nabiit.
Nakasuan iti panaglabsing iti RA 9165 ni Jayson Laranang Puzon, 41, naasawaan, kalpasan a pinalab-ogan dagiti operatiba ti Tagudin Municipal Police Station, PDEA isset ro 1 ken 2nd Maneuver Company RPSB 1 babaen ti buy bust operation nga inwayatda idi Enero 23 sadiay Barangay Rizal.
Nakakumpiska dagiti polis manipud ken ni Laranang iti maysa a platic a mapapati a naglaon iti shabu; P1,000.00; maysa a nausar a plastic sachet nagkarga iti mapapati a shabu residue;3 nausar a rolled aluminum foils a nagkarga iti mapapati a shaby; ken maysa a nausar nga aluminum foil.
Maysa a drug surrenderer ni Laranang.#


text:
Repertorio ti Sao nga Ilokano, Wenno Kasano a Pabaknangen Pay Daytoy a Sao
POSISION TI NAKEM INTERNATIONAL
Sungbat Kadadagiti Dua a Pakaseknan
Sabado, Mayo 31, 2013
Iti 2014 Kumbre ti Sao nga Ilokano
High Point Boutique Inn, Camp 7, Baguio City
Ni Aurelio Solver Agcaoili, Presidente
DAGITI PAKASEKNAN:
1. Sirmata maipapan iti pannakaipromover, pannakasustenir, ken pannakausar ti Sao nga Ilokano iti amin nga aspekto ti biag ni Ilokano iti man Filipinas wenno iti sabali a lugar.
2. Pannakaitag-ay ti Sao nga Ilokano tapno iti kasta ket mabaelanna a tutopan ti pannakasapul ken pannakaaramat iti maysa a kontemporaneo a forma daytoy, maysa a forma a mangibabaet iti pannakapartuat kadagiti nagduduma a diskurso a mangisarming kadagiti nagduduma a padas ken kasapulan ni Ilokano iti uray sadinno a lugar ken iti uray ania a kondision ti aginaldaw ken intelektualisado a panagbiag.
SUNGBAT ITI PAKASEKNAN 1:
Iti panagsirmata iti ‘pannakaipromover, pannakasustenir, ken pannakausar ti ‘Sao nga Ilokano kadagiti amin nga aspekto ti biag ni Ilokano,’ importante unay-unay dagitoy:
1. Ti kritikal a deskripsion dagiti agdama a corpus (wenno korpus) ti Sao nga Ilokano manipud kadagiti amin a sors, a saan laeng a kadagiti nalatak ken popular a pakaimalmalditan, pakaipekpeksaan, pakaiwarwaragawagan, wenno pakaus-usaran daytoy no di ket kadagiti sabali pay a bubon ti panagammo nga Ilokano nga adda kadagiti ig-igid.
2. Masapul a maibilang iti daytoy a corpus dagitoy:
2.1. Dagiti sors manipud iti kultura a popular a naimaldit (magazin, jornal, pagiwarnak iti eskuelaan, sabali pay a kita ti warnakan).
2.2. Dagiti sors manipud iti mas media (iti radio ken television).
2.3. Dagiti sors manipud iti sosial media (Internet ken dadduma pay a forma).
2.4. Dagiti sors manipud kadagiti profesion, pammati, grupo nga addaan interes.
2.5. Dagiti sors iti uneg ti Filipinas.
2.6. Dagiti sors iti ruar kadagiti diasporiko ken exiliko a komunidad.
3. Masapul a maibilang ti evolusion ti Sao nga Ilokano iti pannakabukel ti maysa a konsepto ti corpus a kontemporaneo.
3.1. Ti evolusion manipud iti kaunnaan unay a forma daytoy, kas koma ti forma iti Doctrina idi 1620.
3.2. Ti panagbalbaliw daytoy a forma iti las-ud ti padas a kolonial nga EspaƱol.
3.3. Ti panagbalbaliw daytoy a forma iti las-ud ti padas a kolonial nga Americano/Americano.
3.4. Ti panagbalbaliw gapu iti fuerza ti saritaan a hegemoniko a nasionalismo, agraman ti panangkritikar iti influensa ti balarila a Tagalog (a naiyadaptar iti Liwayway), ken ti panagbalbaliw daytoy iti iskizofreniko a pannakabalbaliw daytoy a kas Pilipino/Filipino.
3.5. Ti panagbalbaliw manipud kadagiti nagduduma nga inisiativa a mangisaysayangkat iti nainwayawayaan a panagsirig iti nosion ken realidad ti nation, estado, nasionalismo, edukasion, diversidad, ken demokrasia.
4. Importante ditoy ti analitikal a pannakaadal dagiti panagbalbaliw ti Sao nga Ilokano kadagiti naglabas a panawen, kasta met ti pannakaamiris kadagiti sirkunstansia kadagitoy a panagbalbaliw.
5. Masapul ditoy ti krisismo kadagiti internal ken external a faktor iti panagbalbaliw ti Sao nga Ilokano tapno iti kasta ket mailugar dagitoy a panagbalbaliw, makita ti akem dagitoy a faktor, ken maikkan iti kontexto dagiti kibaltang a naaramid, singasing a maidatag, wenno panagatur a maisayangkat.
SUNGBAT ITI PAKASEKNAN 2:
Iti argumento para nesesidad ti baro a forma ti Sao nga Ilokano, maysa a forma a maiyannatup iti
(a) kontemporaneo a padas ni Ilokano,
(b) radikal a panagbalbaliw ti ammo ken panagammo ni Ilokano, ken
(c) napardas a panagtaray ti siensia ken teknologia a rumbeng laeng a kagiddanen ni Ilokano no mabalbalin
nasken ti panangbukel kadagiti premisa a mangitunda iti kongklusion a nalawag ken nalawa, nawada ken mamagwada iti isip, ken mangikarkari iti baro nga adal, baro nga ammo, ken nawaya a wagas ti panagsawar ti managpartuat nga imahinasion ni Ilokano.
Ngarud, kastoy ti makunatayo:
(a) Saan nga umdas ti dati nga alfabeto.
(b) Masapul ti baro nga alfabeto a mangisingasing baro a posibilidad ti napabaro a Sao nga Ilokano.
(c) Masapul ti pannakaparang-ay ti agdama a forma ti Sao nga Ilokano tapno iti kasta ket mabaelanna nga isarming ti
(c.1) agdama a padas ni Ilokano;
(c.2) panagbalbaliw ti ammo ken wagas ti panagammo ni Ilokano; ken
(c.3) siensia ken teknologia a partuatenna, wenno pakairamananna, iti man lokal wenno internasional a padas.
(ch) Saan nga agalumiim ti Sao nga Ilokano a mangsango iti karit ti panagbalbaliw; ketdi, situtured daytoy a mangakseptar kadagiti amin a wagas tapno iti kasta, iti konsentriko a pamuspusan, taktika, istrategia, ken metodologia ket lallalo pay a mabaelanna a pabaknangen ti lubong daytoy a Sao, maysa a lubong nga addaan iti autentiko a kabaelan a mangisarming kadagiti amin a paniemna ni Ilokano:
(ch.1) napalabas-a-napalabas,
(ch.2) napalabas-nga-agdama,
(ch.3) agdama-nga-agdama, ken
(ch.4) agdama-a-masakbayan.
Kayatna a sawen, masapul a sakbayan ti Sao nga Ilokano ti kapasidadna a mangibabaet iti kabibiag nga Ilokano iti amin a tiempo ken amin a lugar.
Daytoy nga abilidadna a managsakbay ti mangitunda iti daytoy tapno magtengna ti naitag-ay a saad.
Daytoy naitag-ay a saad ket ti naturalesa daytoy nga agbalin nga universal a mangibabaet iti panagammo ni Ilokano, panagammo nga addaan talek iti kabaelan ken addaan kasiguruan.
ASA/31 Mayo 2014
No comments:
Subscribe to: Post Comments (Atom)


text:
SAN JUAN, Ilocos Sur – Addan pagilasinan dagiti agnaed ditoy a kaadda dagiti garbage collectors iti lugarda ket tiemponan nga iruarda dagiti basurada tapno saanda a maiwarawara kas iti napaspasamak iti kallabes.
Naammuan nga agwangwang ken agpatokar iti napigsa dagiti agrekorida a garbage truck ti munisipio kas panangipakaammoda nga addadan nga agkolekta iti basura tapno iruar metten dagiti agnaed dagiti basurada.
Mamitlo iti makalawas nga agkolekta dagiti garbage truck kadagiti serbianda a barangay iti poblasion.#


text:
CANDON CITY – Imbes a rag-o ti simmangbay iti daytoy a Chinese national iti idadateng ti Paskua, sakit ti ulo ti sinagrapna gapu iti dakkel a pukawna ken panagkakasona gapu iti panaglakona kadagiti illegal a paputok.
Idi agarup 10:15 ti bigat ti Disiembre 25, kas paset ti crackdown ti kapolisan kontra iti illegal a fire crackers, rinaut dagiti nagtipon nga elemento ti Candon police station ken ti BFP nga indauluan ni Police Inspector Feliciano G. Galdonez, Junior PCO, ken babaen ti direkta a superbision ni Candon Chief of Police PSupt. Marlo A. Castillo ket kinumpiskada dagiti nadumaduma a maiparparit a paputok a mailaklako iti Madarang Street, Barangay San Jose ditoy siudad partikular iti pagtagilakuan ti Ken Cruz y Marketing.
Maysa a Chinese national nga agnagan Ken Uy y Cruz, 33, naasawaan, ken agnaed iti Barangay San Jose, Candon City, ti akinkukua iti nasao a pasdek ken pakailaklakuan dagiti fire crackers ken pyrotechnics.
Idi sinitar dagiti polis ni Uy, mapapati nga awan ti naipakitana a dokumento nga aglako kadagiti paputok malaksid ti license to deal in fire crackers and pyrotechnic devices renewal nga addaan iti License No. DCB26-220607-03029 a namkuatanda a nangkumpiska kadagiti paputok.
Bayat ti panangimbentario dagiti polis kadagiti paputok, nasukalanda dagiti kinarton a paputok iti stockroom ti pasdek ket kiniddawda ti tulong ti Bureau of Fire Protection, Candon City nga indauluan ni SFO3 Elmer B. Ocampo, chief operatives/fire safety inspector tapno maammuanda no awan met la ti linabsing ni Uy mainaig iti fire code.
Nasukalan dagiti kameng ti BFP a naglabsing ni Uy iti RA 9514, kas iti kaawan ti fire safety inspection certificate (FSIC) para iti paputok ken iti panangipempenna kadagiti fire crackers ken pyrotechnics iti asideg ti nalaka a mauram a material.
Pakairamanan kadagiti nakumpiska dagiti sumaganad: 345 pakete ti piccolo nga addaan 10 boxes tunggal maysa; 192 pakete ti Saturn missiles; 57 pakete ti baby rocket; 104 pakete ti colourful butterfly; 60 pakete ti flying rockets; boxes cross fire 25 shots, 50 shots, 100 shots, 200 shots ken 300 shots; 71 boxes ti great bawang; 126 boxes 90 sec crackling assault; 46 boxes pop pop; 41 boxes twisting travellers; boxes ti golden sparklers; boxes ti colourful flash; 63 boxes Pacquiao ultraman; 45 boxes bell orchid; 30 boxes colourful butterfly; 7 boxes colourful chrysan tenium; 3 boxes prince of desert; 2 boxes 90 sec crackling assault; 3 boxes ti whistling moon thunder ken 1 box ti happy flower.
Sinaksian dagiti barangay officials nga indauluan ni Barangay Chairman Ernesto Abigania ti pannakaiwayat ti operasion.
Iti pannakaisurat daytoy, naipilan iti City prosecutor’s office ti kaso a panaglabsing iti RA 7183 and City Ordinance (Firecrackers Zone) maikontra ken ni Uy ken nai-docket iti babaen ti SFO3 Elmer B. Ocampo, Chief operatives/Fire safety inspector.#


text:
Trimurti
Ti Trimurti (Ingles: ‘tallo a porma’; Sanskrito: त्रिमूर्तिः trimūrti) ket maysa a kosepto ti Hinduismo "a dagiti kosmiko a pamay-an ti pannakaiparsua, pannkataripatu, ken pannakadadael ket naipersonapikado babaen dagiti porma ti Brahmā a mammamarsua, ni Vishnu ti agtartaripatu wenno agprespreserba ken Śhiva ti agdaddadael weno mangbalbaliw,"[1][2] Dagitoy tallo a diosen ket natawtawaganda idin a "ti Hindu a triada"[3] wenno ti "Natan-ok a Trinidad",[4] a kankanayon a naibagbaga a "Brahma-Vishnu-Maheshwara."
Ti maysa apannakaibagbaga para iti Trimurti ket mangipakpakita ti tallo nga ulo iti maysa tengnged, ken sagpaminsan pay a tallo a rupa iti maysa nga ulo, a ti tungngal maysa ket kumitkita ti nadumaduma a turong.[5]
Dagiti nagibasaran[urnosen | urnosen ti taudan]
- ^ Para kadagiti inadaw nga insasao a nangipalpalawag ti trimurti kitaen ti Matchett, Freda. "Ti Purāṇas", iti: Layus (2003), p. 139.
- ^ Para iti Trimurti a sistema nga adda ti Brahma a kas ti mammarsua, ni Vishnu ti agtartaripatu wenno agprespreserba, ken ni Shiva ti agdaddadael weno mangbalbaliw kitaen ti: Zimmer (1972) p. 124.
- ^ Para iti pannkaipalpalawag ti trimurti a kas "ti naikaykaysa a porma" ti Brahmā, Viṣṇu ken Śiva ken ti panag-usar ti sarita "ti Hindu a triada" kitaen ti: Apte, p. 485.
- ^ Para iti termino a "Nalatak a Trinidad" iti pannkaikabagian ti Trimurti kitaen ti: Jansen, p. 83.
- ^ Jansen, p. 83; ladawan p. 84.
Dadduma pay a taudan[urnosen | urnosen ti taudan]
Midia a mainaig iti Trimurti iti Wikimedia Commons
- Basham, A. L. (1954). Ti Nakakaskasdaaw idi nga India: Ti Panagsukisok ti Kultura ti Indiano a Sub-kontinenete Sakbay ti Isasangpet dagiti Muslim. New York: Grove Press, Inc.,.
- Courtright, Paul B. (1985). Gaṇeśa: Apo dagiti Lapped, Apo dagiti Nagruggian. New York: Unibersidad ti Oxford a Pagmalditan. ISBN 0-19-505742-2.
- Layus, Gavin (1996). Ti maysa a Pangyuna ti Hinduismo. Cambridge: Unibersidad ti Cambridge a Pagmalditan. ISBN 0-521-43878-0.
- Layus, Gavin (Editor) (2003). Ti Blackwell a Kumaduaan ti Hinduismo. Malden, MA: Blackwell Publishing Ltd. ISBN 1-4051-3251-5.
- Grimes, John A. (1995). Ganapati: Kinabukbukodan a Kanta. SUNY Serie Kadagiti Relihioso a Panagad-adal. Albany: State Unibersidad ti New York a Pagmalditan. ISBN 0-7914-2440-5.
- Jansen, Eva Rudy (2003). Ti Libro ti Hindu a Panakailadawan. Havelte, Holanda: Binkey Kok Publications BV. ISBN 90-74597-07-6. Maikawalo a pannkaimaldit; Immuna Naipablaak idi 1993.
- Radhakrishnan, Sarvepalli (Editorial a Mangipagulo) (1956). Ti Kultural a Tawidan ti India. Calcutta: Ti Ramakrishna Mision Institute nga Instituto ti Kultura. Maikadua nga edision, uppat a tomo, nabaliwan ken naipadakkel, 1956 (tomo IV).
- Winternitz, Maurice (1972). Pakasaritaan ti Indiano a Literatura. New Delhi: Oriental Books Reprint Corporation. Maikadua a pannakabalbaliw a naimaldit mannen nga edision. Dua atomo. Immuna anaipablaak idi 1927 babaen ti Uniobersidad ti Calcutta.
- Zimmer, Heinrich (1972). Dagiti Mito ken Simbolo ti Indiano nga Arte ken Sibilisasion. Princeton, New Jersey: Unibersidad ti Princeton a Pagmalditan. ISBN 0-691-01778-6.


text:
Nagturong itay Agosto 14-15 dagiti mannalon ditoy sadiay San Rafael, Bulacan tapno agobserbada iti kabaruanan a panagpatanor iti sabsabong ken natnateng.
Binayabay da CAFC Chairman Mel Aquino ken OIC City Agriculture Officer Dr. Liborio Arca dagiti mannalon iti daytoy a panag-lakbay-aralda nga agobserba iti flower and vegetable demo farm ti East and West Company kas paset ti panagtultuloy a panagsanayda iti panagmula ken panagtaraken kadagiti sabsabong ken natnateng.
Katurturpos dagiti mannalon ti panagsanayda mainaig iti vegetable ken flower production.#


text:
CABUGAO, Ilocos Sur – Agpapada ti bonus dagiti empleado ken pangulo dagiti nadumaduma a departamento ditoy nga ili, daytoy ti kinuna ni Mayor Edgardo S. Cobangbang, Jr. itay nabiit.
Impalgak ni Cobangbang a tapno magun-od daytoy, nagsakripisioda a nabutosan nga opisial iti lokal a gobierno ditoy tapno agpapada ti bonus manipud iti rank and file agingga kadagiti department heads.
Naammuan ti Tawid News a P5,000.00 laeng ti bonus dagiti elected officials nga indauluan ni Cobangbang, ket gapu iti daytoy, nangatngato ti bonus ti rank and file agingga iti department heads.
Maipalagip nga idi napan a tawen, awan ti inawat dagiti empleado ditoy nga ili agsipud ta naitulong kadagiti biktima ti Bagyo Yolanda.
Kinuna ni Cobangbang a nagbainda iti bagida nga umawatda iti bonus idinto nga adda dagiti agsagsagaba gapu iti Bagyo Yolanda ket nagyaman kadagiti kapamilia ti LGU Cabugao gapu ta awan ti nangeg a negatibo a komentario iti kaawan ti bonusda idi napan a tawen ket ita a tawen ti panantsupapakna kadagitoy.#


text:
Pagsasao a Yidis
Ti Yidis (ייִדיש, יידיש wenno אידיש, yidish/idish, literal a "Hudio"; kadagiti pay daan a taudan ket "Yiddish-Taitsh" (Hudio-Aleman)[3]) ket ti historikal a pagsasao dagiti Ashkenazi a Hudio. Daytoy ket nagtaud idi las-ud ti maika-19 a siglo[4] idiay Tengnga nga Europa, a nangited iti kayyanak a komunidad ti Ashkenazi iti bernakulo a kaaduan a naibatay iti Hermaniko a nalaokan kadagiti elemento a naala manipud iti Hebreo ken Arameo, ken manipud pay iti sasao nga Eslabo ken dagiti tugot ti sasao a Romanse.[5][6] Ti Yidis ket naisurat iti alpabeto iti napno a bokal a naibatay iti sinuratan a Hebreo.
Ti kasapaan a nabatbati a petsa ti reperensia ket manipud idi maika-12 a siglo ken tinawtawagan ti pagsasao iti לשון-אַשכּנז (loshn-ashknaz = "pagsasao dagiti Ashkenaz") wenno טײַטש (taytsh), ti sabali a kita ti tiutsch, ti kontemporaneo a nagan ti Tengnga a Nangato nga Alemann. Iti kadawyan a panagusar, ti pagsasao ket tinawtawagan iti מאַמע-לשון (mame-loshn, literal a "ina a dila"), ken mangisalumina daytoy iti Hebreo ken Arameo, a kolektibo dagitoy a naitermino iti לשון-קודש (loshn-koydesh, "nasantuan a dila"). Ti termino a "Yidis" ket saan a nagablin a kaaduan a naus-usar a designasion iti literatura aginggana idi maika-18 a siglo. Idi naladaw a maika-19 a siglo ken idi maika-20 a siglo, ti pagsasao ket kadawyan idi a tinawtawagan iti "Hudio", a naipangpangruna kadagiti saan a Hudio a konteksto, ngem ti "Yidis" manen ti kaaduan a kadawyan a designasion.
Ti moderno a Yidis ket addaan kadagiti dua a porma. Ti Akindaya a Yidis ket adadu a kadawyan ita nga aldaw. Daytoy ket mangiraman kadagiti dialekto ti Akin-abagatan a daya (Ukraniano–Romaniano), Akintengnga a daya (Polako–Galego–Akinday a Hubgaro), ken Akin-amianan a daya (Lituano–Bieloruso). Maigiddiat ti Akindaya a Yidis manipud iti Akinlaud babaen iti kadakkelna ken ti kaadu iti pannakairaman dagiti balikas a nagtaud iti Eslabo. Ti Akinlaud Yidis ket nabingbingay kadagiti (Suiso–Alsatiano–Akin-abagatan nga Aleman), Akintengnga a laud (Tengnga nga Aleman), ken dagiti dialekto ti Akin-amianan a laud (Olandiko–Akin-amianan nga Aleman). Ti Yidis ket naus-usar iti adu a bilang dagiti komunidad ti Ortodokso a Hudio iti sangalubongan ken isu ti umuna a pagsasao iti pagtaengan, eskuela, ken dagiti adu a saad iti sosial kadagiti kaaduan a Hasid a Hudio. Ti Yidis ket isu pay ti akademiko a pagsasao ti panagadal iti Talmud segun ti tradision kadagiti Lituano a yeshiva.
Dagiti nagibasaran[urnosen | urnosen ti taudan]
- ^ a b Yidis iti Ethnologue (Maika-18 nga ed., 2015)
Akindaya a Yidis iti Ethnologue (Maika-18 nga ed., 2015)
Akinlaud a Yidis iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Yiddish". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Unibersidad ti Manchester - "Daytoy laeng idi iti daytoy a konteksto nga inrugrugi dagiti Hudio a mangibagbaga iti saoda a kas 'Yidis' (= 'Hudio'), bayat nga iti nasapsapa ket naibagbaga a kas 'Yiddish-Taitsh' (='Hudio-Aleman')."
- ^ Jacobs, Neil G. (2005). Yiddish: a Linguistic Introduction. Cambridge University Press. p. 2. ISBN 0-521-77215-X.
- ^ Baumgarten, Jean; Frakes, Jerold C. (1 Hunio 2005). Introduction to Old Yiddish literature. Oxford University Press. p. 72.
- ^ "Development of Yiddish over the ages". jewishgen.org.
Adu pay a mabasbasa[urnosen | urnosen ti taudan]
- YIVO Bleter, pub. YIVO Institute for Jewish Research, NYC, initial series from 1931, new series since 1991.
- Afn Shvel, pub. League for Yiddish, NYC, since 1940; אויפן שוועל, sample article אונדזער פרץ – Our Peretz
- Lebns-fragn, by-monthly for social issues, current affairs, and culture, Tel Aviv, since 1951; לעבנס-פראגן, current issue
- Yerusholaymer Almanakh, periodical collection of Yiddish literature and culture, Jerusalem, since 1973; ירושלימער אלמאנאך, new volume, contents and downloads
- Der Yiddisher Tam-Tam, pub. Maison de la Culture Yiddish, Paris, since 1994, also available in electronic format.
- Yidishe Heftn, pub. Le Cercle Bernard Lazare, Paris, since 1996, יידישע העפטן sample cover, subscription info.
- Gilgulim, naye shafungen, new literary magazine, Paris, since 2008; גילגולים, נייע שאפונגען
Dagiti silpo ti ruar[urnosen | urnosen ti taudan]
Midia a mainaig iti Pagsasao a Yidis iti Wikimedia Commons
- Kitaen ti Pagsasao a Yidis iti Proyekto ti Nawaya a Direktorio (iti Ingles)


text:
Maysa kadagiti ipagpannakkel ti Aquino government a programa ti Pantawid Pamilyang Pilipino Program wenno 4Ps a pangidur-as iti panagbiag dagiti marigrigat a pamilia iti pagilian.
Babaen daytoy a programa a maaw-awagan pay iti Conditional Cash Transfer (CCT), adda dagiti mapili a benepisario a pamilia nga umawat kababaan ti P500.00 agingga iti maximum a P1,400.00 tunggal bulan kas education grant para iti maximum a tallo nga annak. Maikkan dagiti ubbing iti sag-P300 tunggal bulan nga abasto no la ketdi agtawenda manipud iti 6 agingga iti 14. Saandanton a maikkan iti abasto apaman a madanonda ti 15 a tawen.
Ita, babaen ti naikalawa a sakupen ti 4Ps, maituloy a maikkan iti abasto dagiti annak dagiti benepisario nga agtawen iti manipud 14 agingga iti 18 iti panagbasada iti high school ken kolehio.
Iti umuna a panagkita, napintas daytoy a programa ti gobierno nasional agsipud ta matulongan dagiti marigrigat a pamilia a mangisakad iti panagadal dagiti annakda tapno maaddaanda iti diploma nga agbalin a kalasagda iti pannakibakalda iti biag. Ti saludsod: maragragpat kadi daytoy a programa ti nakaisangratanna a panggep?
Ngem kadagiti kritiko, saan a daytoy ti sungbat iti problema ti kinapanglaw a manglenglengnges kadagiti adu a pamilia iti pagilian. Dinakamatda dagiti naiparuar a surbey nga agtultuloy latta ti yaadu dagiti mabisin a Filipino iti baet dagiti rinibribu a marigrigat a pamilia a benepisario iti daytoy a programa.
Kadagiti kritiko, maysa ketdi a cash dole-out ti nasao a programa ket maipaugali laeng kadagiti benepisario ti panagdependeda lattan iti abasto nga awatenda iti binulan manipud iti gobierno. Pinaltuad pay daytoy a programa ti panagbalin a sadut dagiti benepisario, ta imbes nga agsapulda iti pagpakanda kadagiti pamiliada, saklotenda lattan ti tianda agsipud ta adda namnamaenda nga awatenda iti binulan.
Kasano a maipasagepsep kadagiti annak ti pateg ti panagtrabaho no makitada dagiti nagannak kadakuada nga agdepdepende lattan iti dole-out manipud iti CCT?
Iti biangmi, napintas ti intension ti nasao a programa, ngem saan a solusion daytoy iti pannakalapped iti kinapanglaw agsipud ta parnuayenna laeng dagiti pamilia a sadut, agpampannuray lattan iti kaasi wenno dole-out manipud iti gobierno.
Saan a magun-od babaen ti CCT ti solusion iti parikut iti edukasion no di babaen ti panangilatang iti dakdakkel a pondo para iti DepEd nga agtinawen nga agproblema iti kakurang dagiti kuarto, libro, tugaw ken pangsueldo kadagiti kanayonan a bilang dagiti mangisursuro maigapu iti agtultuloy a yaadu dagiti agbasa.
Ti ketdi koma pangipaayan ti gobierno iti naan-anay nga imatang ti panangitedna iti nalablabon a panggedan kadagiti umili. No adda panggedan ti ama ken ti ina, saanda a problema ti pangalaanda iti inaldaw a pagbiagda, maikkanda dagiti annakda iti disente a masakbayan babaen ti panangibaonda kadagitoy iti pagadalan ken mangragpat iti arapaapda iti masakbayan.
No ar-arigen, maysa laeng a band aid ti 4Ps a temporario a pangep-ep iti saem ti sugat, ngem iti di mabayag, agsublinto manen ti sanaang no di pay ket nakarkaronton ngem iti damo a pannakaukrit ti sugat.#


text:
Monday, September 25, 2017
LENGTH OF SERVICE AWARDING PROGRAM TI CSC, NAGATENDAR TI LGU-CABUGAO
Cabugao, Ilocos Sur – Nagatendar dagiti napadayawan nga empleado ti LGU-Cabugao iti naaramid a kulminasion ti selebrasion ti Philippine Service Month 2017 idiay CSC, Vigan City idi Setiembre 22, 2017.
Indauluan da HRM Officer Miss Mimie S. Sison ken ni Municipal Treasurer Lourdes A. Azcueta dagiti empleado a napadayawan babaen iti Length of Service Awarding Program ti CSC Ilocos Sur Field Office & CHRMP Ilocos Sur ken iti panagserbisioda iti 40 a tawen; 35 a tawen ken 30 a tawen a nga isuda dagiti sumaganad:
40 Years – Buena Gaerlan ken ni Hedeliza Formoso
35 Years – Lydia S. Gazmen; Meselyn Cachapero; Lourdes Azcueta.
30 Years – Yolanda Sipin; Lucilla Somera; Editha Galamagam; Myrna Valenton; Manuel Gorospe; Florante Jara; Floro Flores; Lolita Sunio ken ni Mimie S. Sison.
Kabayatanna, napadayawan met laeng dagitoy a nadakamat nga empleado kalpasan iti Flag Raising Ceremony iti Setiembre 25, 2017 ditoy Munisipio. Inimatangan dagiti Opisiales ti Ili ken ti Pamilia-LGU nga idauluan ni Mayor Josh Edward S. Cobangbang a binayabay da SBM Danny Q. Gazmen; SBM Dr. Jemaima S. Tan-Yee; SBM Vicky S. Serna; SBM Josefina S. Vallejo ken ni SBM Atty. Randy Baniaga G. Kinaud. # (Web In-Action)
Posted by Bayan ng Cabugao, Ilocos Sur at 9:20 AM
Subscribe to: Post Comments (Atom)


text:
SAN FERNANDO CITY – Maysa nga opisial ken walo a miembro ti Phil. Navy a nakabase ditoy siudad ti naikkan iti pammadayaw itay Oktubre 6 gapu iti pannakipasetda iti rescue operation kadagiti 16 a minero a nakubong iti maysa a pagminasan iti Itogon, Benguet.
Naipaayan iti military merit da Lt. Victor Ramos, Officer in Charge ti NAVSOU-2, La Union, PO2 Teofilo Fabia, PO3 Seato Camacho, PO3 Eddie Isidro, PO3 Glenn Atluna, SN1 Delfin Cabalse, SN1 Dandy Pontillas, ken SNI Michael Bashan.
Sangapulo a minero ti naisalakan idinto nga innem ti naiyaon a bangkay ti rescue operation nga insayangkat ti grupo a nakairamanan dagiti navymenmanipud pay idi Septiembre 25 agingga iti Oktubre 2 a panangisardengda iti operasion.
Nakubong dagiti minero iti uneg ti maysa a pagminasan ti Goldfied iti Itogon, Benguet gapu iti panagdarison ti dakkel a bagi ti danum iti tunnel gapu iti Bagyo Nina.
Naisalakan ti maikasangapulo ken kaudian a mabirbirok a minero, ni Joseph Annayasan, iti pasado alas-4 ti malem iti Oktubre 3.
Nasarakan dagiti rescuers ni Annayasan iti vein 264 iti level 700 a nakapsut unayen gapu ta sangapulo ket maysan nga aldaw ti kaaddana iti tunnel.
Nakadetene ni Annayasan iti Police Regional Office-Cordillera ta nasentensiaan iti kaso a panagtakaw iti siudad ti Baguio idi 2005.
Segun ken ni Captain Oscar Santos ti Phil. Navy, iti makalawas nga operasionda iti tunnel, pito a minero ti naisalakanda ken uppat ti nairuarda a bangkay.
Inannugot ni Santos a narigat ken peligroso ti panagbatokda iti tunnel idinto nga innayonna a daytoy ti umuna a gundaway a timmulong ti Phil. Navy a nagisayangkat iti rescue operation iti uneg ti maysa a pagminasan.
Kinuna dagiti napadayawan a maragsakanda ta nakatulongda iti pannakaisalakan dagiti minero a nakubong iti tunnel ti pagminasan.#


text:
No matuloy, maipaluboston kadagiti naasawaan iti nasao a pagilian a maaddaan iti dua nga annak, a saan ketdi a maysa laeng, kas sagudayen ti paglinteganda.
Idi 1979, naipaulog ti maysa a paglintegan iti China a maysa laeng ti maipalubos nga anak ti maysa nga agassawa tapno maliklikan ti adu unay a populasion ti pagilian.
Iti umuna a 20 a tawen a pannakaipakat ti linteg, nakissayan ti populasion ti China iti 100 milion. Ngem iti adu a kaso, tapno maragpat ti kayat ti gobierno a kaadu ti populasion, napasamak dagiti naipapilit nga aborsion, esterilisasion, ken pannakapapatay dagiti maladaga. Nadusa met dagiti agassawa a saan a nagplano iti pamilia.
Iti agdama, makitan ti imbunga ti nasao a “one-child policy” babaen ti nabuntog nga idudur-as ti pagilian ken iti kaadun dagiti lallakay ken babbaket idinto a bimmassit dagiti makabael nga agtrabaho nga umili.
Gapu met laeng iti daytoy, naammuan a mabalin a mabaliwanen ti “one-child policy” ti nasao a pagilian ket maipaluboston a maaddaan ti maysa a naasawaan iti agingga iti dua nga annak.
(Naipablaak iti Bannawag, Nobiembre 16, 2015 a bilang.)


text:
SAN EMILIO, Ilocos Sur- Paneknekan dagiti mister itoy nga ili a gapu iti ukis ti maysa a kayo a masarakan iti kabambantayan ti nadakamat nga ili, nagtalinaed a kasla idi balasang pay ti ‘gameng’ ni misisda uray no namin-anon a nagpasngay.
Segun ken ni Dominador Tiwali ti Barangay Matibuey, aw-awaganda iti pak-ak ti kayo a pangal-alaanda iti ukis ti aramidenda a koba, nga ipaisuotda iti asawada a kaan-anakna tapno mapagtalinaed ti kinapusaksak ti puertana a kaarngi idi balasang pay laeng.
Umuna kan nga alaenda ti ukis ti pak-ak sada payangyangan iti sumagmamano nga aldaw sadanto batbaten tapno umingpis ken agbalin a kasla gasa. Ilabada daytoy tapno lumamuyot sada ipausar kas panty liner. Ipausarda daytoy maysa agingga iti dua a bulan kalpasan ti panaganak ti ina.
Impalgak ni Mang Dominador a maysa ti misisna kadagiti nangar-aramat iti koba isu a napasingkedanna ti kinaepektibo ti nadakamat nga ukis ti kayo.
Kinuna met ni Candida Patindo, agtawen iti 55 manipud iti Sitio Masiosioay, a talaga a napateg kadakuada a babbai ti koba gapu iti pagtalinaeden daytoy ti kinapusaksak ti puertada nupay bumaketdan.
“Walo ti nagbalin nga annakko, ngem saan met a panangipasindayag, napintas pay laeng a kitaen daytoy puertak. Daytoy ti makaigapu no apay nga impausarko met daytoy kadagiti naassawaanen nga annakko ken kadagiti manugangko,” kinuna ni Manang Candida nga umis-isem.
Aminado ketdi dagiti nataengan itoy nga ili a naaringanen iti moderno a panagbiag dagiti annakda ta adun kadagitoy ti saan a mangayat nga agusar iti koba. Nupay kasta, adda latta dagiti iduldulinda iti uneg ti balayda ket dida agpatingga a mangal-allukoy kadagiti agtutubo nga inna a mangusar iti koba tapno mapadasanda met ti benepisio nga ited daytoy kadakuada ken tapno mataginayon ti panagaramid iti daytoy a tawidda kadagiti immun-una a kaputotanda ken nagbalinen a paset ti biagda.
Us-usaren pay dagiti agindeg ti koba a pangagas iti skin allergy. Ikkan iti lana ti niog ti nagatel a paset sa itapal ti koba tapno maikkat ti budona.#


text:
VIGAN CITY – Dadakkel dagiti premio nga agur-uray kadagiti kakailian no makisalida iti raffle babaen iti text messages para iti pannakaibutos ti Vigan
City a mairaman kadagiti pito a Wonder Cities of the World.
Inyussuat ti city government nga idadauluan ni Mayor Eva Marie S. Medina ti nasao a raffle babaen iti text itay lawasna kas paset iti nalawlawa a kampaniana iti maudi a rikus ti panagbubutos para iti New7WondersCities of the World.
Maiwaragawagto inton Disiembre 7 dagiti nabutosan iti New7WondersCities of the World.
Kinuna ni Medina a pito a sag-P100,000.00 ti maited a gunggona kadagiti texter a mapagasatan a mabunot ti entry numberna.
Iti pannakaisurat daytoy, madama pay nga ad-adalen dagiti agtuturay ti siudad dagiti minor prizes a maited kadagiti lucky texters.
Tunggal text a mangibutos iti Vigan iti New7WondersCities of the World ket adda sumangpet iti texter nga entry number.
Saan a makedngan ti bilang ti text votes nga isalip ti texter.
Simple laeng ti panagbutos babaen iti text: Text VIGAN, sa ipatulod iti 29290777 ket adda sumangpet a maysa nga entry number iti texter.
No ad-adu ti kayat a butos para iti Vigan, Text VIGAN5 wenno VIGAN10 sa ipatulod iti 29290777.
Segun ken ni Mayor Medina, all-out campaign ti iwayatda iti daytoy maudi a rikos iti panagbubutos para iti New7WondersCities of the World.
Iti immun-una a pannakipatpatangna iti media, pattapatta ni Medina a nakalusot ti Vigan a maysa kadagiti 14 finalists New7WondersCities of the World idi Hulio 7 babaen iti saan a nababbaba ngem 5 million a butos.
Kinuna ti mayora a back to zero manen iti daytoy maudi a rikos ti panagbubutos ket on equal footing amin dagiti finalists isu nga iwayatda ti all-out campaign tapno lumsot ti Vigan a maysa kadagiti pito a baro a pagsidsiddaawan a siudad iti sangalubongan.
Kinuna ni Medina a no mairaman ti Vigan iti New7WondersCities of the World, maminribu nga umad-adu dagiti turista nga agpasiar iti Vigan a mangpadur-as iti ekonomia ti siudad, kas iti napasamak iti Palawan idi nabutosan a maysa kadagiti New7Wonders of Nature.
Kabayatanna, agtultuloy ti panagsangpet dagiti suporta iti daytoy a kampania ti Vigan a mairaman a maysa kadagiti pito a baro a pagsidsiddaawan a siudad iti sangalubongan.
Itay Oktubre, inyussuat met ti gobierno probinsial iti pannakaituding ti maysa nga aldaw a panagpinsan amin nga empleado ti kapitolio a nangitext iti butosda iti Vigan iti New7WondersCities of the World.#


text:
MAGSINGAL, Ilocos Sur – Saan a naisalakan dagiti doktor ti biag ti maysa a biktima ti pammaltog ditoy nga ili itay nabiit.
Pimmusay bayat ti pannakatamingna iti ospital ni Rodolfo Tabuso, 44, tricycle driver, residente iti Barangay Manzante, ditoy nga ili gapu kadagiti grabe a sugatna.
Mapapati a napang-or pay ti biktima kalpasan ti pannakapaltogna.
Pinarakapak ti saan pay a nabigbig a gunman ni Tabuso bayat ti panagdaliasat ti traysikelna iti kalsada a sakup ti nadakamat a barangay iti agarup alas 6:30 ti bigat ti Hunio 23.
Nakarekobre dagiti polis iti pito a kapsula ti Armalite iti nakapasamakan ti krimen.
Ti kaso ti biktima iti napalabas ti kitkitaen dagiti polis nga adda naigna ti pammapatay.#


text:
Batay-linteg
Ti batay-linteg wenno konstitusion ket maysa nga agasmang dagiti kammasapulan a pamunganayan wenno pangunaan a naipabangon babaen ti maysa nga estado wenno pakaiturayan dagiti dadduma nga organisasion.[1] Dagitoy nga agkukuyog nga alagaden ket makaaramid, kas iti mangitakder, no ania dayta nga entidad. No dagitoy nga alagaden ket maisurat iti maysa nga urnong wenno agasmang dagiti nalinteg a dokumento, dagita a dokumento ket maisao a mangbukel iti naisurat a batay-linteg.
Dagiti batay-linteg ket mairebbeng kadagiti sabsabali nga agpang dagiti organisasion, manipud kadagiti naturay nga estado aginggana kadagiti kompania ken dagiti di-nainkorporado a gunglo. Ti maysa a tulag a mangipatakder ti maysa nga internasional nga organisasion ket isu pay ti batay-lintegna a daytoy ket mangipalawag no kasano ti pannakaipatakder ti organisasion. Iti uneg dagiti estado, nupay dagitoy ket naturay wenno pederado, ti maysa a batay-linteg ket mangipalawag kadagiti alagaden babaen ti naikabatayan ti estado, ti pamaayan a pakaaramidan dagiti linteg ken babaen ti nagaramid. Adda met dagiti batay-linteg, a nangruna dagiti naisurat a batay-linteg, ket isuda pay kadagiti agipatingga ti bileg dagiti estado babaen ti ti panangipatakder dagiti linia a saan a maballasiw dagiti agturay a kas dagiti kammasapulan a karbengan.
Ti Batay-linteg ti India ket isu ti kaatiddogan a naisurat a batay-linteg iti aniaman a naturay nga estado iti lubong,[2] nga aglaon dagiti 444 nga artikulo,[3] 12 programa ken 94 a panagpasayaat, nga adda dagiti 117,369 a balikas iti bukodna a bersion ti Pagsasao nga Ingles,[4] bayat ti Batay-linteg ti Estados Unidos ket isu ti kababaan a naisurat a batay-linteg, nga adda dagiti 7 artikulo ken 27 a panagpasayaat.[5]
Naggapuan ti nagan[urnosen | urnosen ti taudan]
Ti termino a batay-linteg ket naggapu manipud ti Pranses manipud ti balikas a Latin a constitutio, nga inus-usar kadagiti annuroten ken dagiti bilin, a kas ti imperial a waragawag (constitutiones principis: edicta, mandata, decreta, rescripta).[6] Kalpasan daytoy, ti termino ket kaaduan a naus-usar iti kanoniko a linteg para kadagiti kangrunaan a panagikeddeng, a naipangpangruna ti maysa nga inted a bilin babaen ti Papa, a tattan ket makunkuna a ti maysa nga apostoliko a batay-linteg.
Dagiti nagibasaran[urnosen | urnosen ti taudan]
- ^ Ti Amerikano a Diksionario ti Baro nga Oxford, Maikadua Edn., Erin McKean (mannurat), 2051 a panid, Mayo 2005,Paggmalditan ti Unibersidad ti Oxford, ISBN 0-19-517077-6.
- ^ Pylee, M.V. (1997). Batay-linteg iti India. S. Chand & Co. p. 3. ISBN 812190403X.
- ^ Sarkar, Siuli. Publiko nga Administrasion Idiay India. PHI Learning Pvt. Ltd. p. 363. ISBN 9788120339798.
- ^ "Batay-linteg iti India". Ministro iti Linteg ken Hustisia iti India. Hulio 2008. Naala idi 2008-12-17.
- ^ "Sentro ti Nailian a Batay-linteg". Independence Hall Association. Naala idi 2010-04-22.
- ^ Ti naipakasaritaan ken pagadalan a kontesto iti Romano a linteg, George Mousourakis, 2003, p. 243


text:
CAMP ELPIDIO QUIRINO, BANTAY, Ilocos Sur – Sangapulo ket uppat a tattao ti inaresto ti kapolisan iti inwayatda a makalawas a nga operasion kas panagtungpal iti impakdaar ni Presidente Rodrigo Duterte nga all-out war kontra droga.
Iti report manipud iti Ilocos Sur Police Provincial Office, manipud Hulio 1 agingga iti Hulio 6, lima a drug pushers ti natiliw iti Vigan City, dua iti Bantay, idinto a saggaysa iti Sinait, Cabugao, Sta. Catalina, Tagudin, Burgos, Narvacan, ken San Esteban.
Iti umuna nga aldaw ti bulan ti Hulio nga operasion ti droga ti kapolisan ti Vigan, naaresto da Johnny Abenojar Amay, 43 ken ti kalib-inna a ni Alice Andallo, 40, agpada a residente iti Barangay VIII ken agpada nga adda iti watch list ti Vigan City Police Station kalpasan a nakakumpiska dagiti polis iti tallo a heat sealed plastic sachet a masuspetsa a naglaon iti shabu ken assorted drug paraphernalia iti ikutda.
Bayat ti operasion, natiliw ni Mark Anthony Barsatan Aquino, 28, residente iti Barangay Salindeg, ngem nakalibas da Davis Quitoriano Corpuz, residente iti Don Alejandro Quirolgico ken dua a suspek.
Iti sabali nga operasion nga inwayat ti nagtitipon nga elemento ti Vigan CPS, CIDT, PDEA, PIB KEN PAIDSOTG iti daytoy met la nga aldaw, naaresto da Randy Amarillo Arguilla, 41, awanan asawa; ken ni Rollan Amarillo Arguilla, 42, naasawaan, agpada a residente iti Barangay Pong-ol, Vigan City kalpasan a nakasamsam ti kapolisan iti tallo a heat sealed plastic sachets kadakuada.
Iti daytoy met la a petsa, inaresto dagiti polis iti panangidaulo ni Inspector Edmund Sarmiento Artates ni Arnel Jacob y Ramos, 34, residente iti Barangay Barbar, San Juan, Ilocos Sur kalpasan a nakakumpiskada iti droga ken glass tube tooter iti uneg ti up-upaan daytoy a kuarto sadiay Barangay Balaleng Centro, Bantay.
Mismo a ti kalib-in ni Jacob a ni Charnelle Dela Cruz y Delos Santos, 28, ti nangipulong kenkuana iti polis a madama ti panagshabuna iti up-upaanda a balay.
Idi agarup 9:10 ti rabii ti Hulio 1, natiliw iti buy bust operation ni Nelson Pescador y Patubo, 37, naasawaan, tricycle driver ken residente iti Barangay Balaleng Centro, iti sango ti Jollibee.
Nakakumpiska dagiti polis iti dua a plastic sachet a naglaon iti mapapati a shabu ken narekobreda ti P500.00 a marked money a nausar iti transaksion ti droga.
Nakalista ni Pescador a target drug personality iti Bantay Police Station.
Iti daytoy met la a petsa, positibo ti resulta ti drug buy bust operation nga inwayat ti PAIDSOTG ISURPPO, PIB ISURPPO, CIDT ISUR, PDEA ISSET-1 ken Cabugao police station sadiay Sitio Balaywak, Barangay Pug-os, Cabugao maikontra ken ni Hipolito Bayani, Jr. y Azcueta, 27.
Nabigbig ti kaduana a ni Ernesto Sera y Serna, 47, ngem nakalibas daytoy. Nakalista ni Sera iti drug watch, municipal level.
Malaksid ti nagatang ti buyer-poseur a plastic sachet a naglaon iti mapapati a shabu, narekobre pay dagiti polis ti namarkaan a P500.00 a naaramat iti transaksion. Sabali laeng dagiti nakumpiskada a dua a plastic sachet a mapapati a nagkarga iti shabu a naggian iti pouch ken dagiti drug paraphernalia.
Idi agarup tengnga ti aldaw daytoy a petsa, sinukisok dagiti polis-Sinait, ISPAIDSOTG, ISPIB, Maritime Group Ilocos Sur ken ISCIDG iti panangidaulo ni Chief Inspector Richard D. Palay ti balay ni Marc June Peralta Quebral, 27, ken residente iti Barangay Sabangan, Sinait, ket nakakumpiskada iti dua a heat sealed plastic sachet a naglaon iti masuspetsa a shabu.
Awan ni Peralta idi naiwayat ti panagsukisok.
Idi agarup 11:00 ti rabii ti Hulio 1, naaresto ni Mark James Antiporda y Estanislao, 27, residente iti Barangay Ayusan, Vigan City bayat ti panaglakona iti droga iti asideg ti arko sadiay Barangay Cabuloan. Nakakumpiska dagiti polis iti dua a heat sealed plastic sachet a naglaon iti mapapati a shabu ken P800.00.
Kabayatanna, nagpullo ti maysa a barangay kagawad iti illegal nga aktibidadna kalpasan a naaresto iti buy bust operation iti igid ti national highway iti sanguanan ti Narvacan Mall sadiay Sitio Limmansangan, Barangay Margaay, Narvacan idi rabii ti Hulio 4.
Nabigbig ti kagawad a ni Edgar Valentino y Soria, 54, naasawaan, ken residente iti Sitio Kapungkawan, Barangay Sta. Lucia ditoy met la nga ili.
Nakalista ni Valentino a drug personality iti ili a Narvacan.
Naipaiman ti kasona iti provincial prosecutor.
Maysa met a tricycle driver ti nasiloan babaen iti buy bust operation ti polis-Tagudin sadiay Barangay Dardarat idi aldaw ti Hulio 5.
Nakumpiska iti ikut ni Ronie Leal Ladia, 37, residente iti Barangay Libtong, Tagudin iti dua a plastic sachet a naglaon iti mapapati a shabu ken P500.00 a buy bust money.
Mannalon a taga-Barangay Mambug, Burgos, Ilocos Sur ngem temporario nga aggigian iti Barangay Poblacion, Sta. Maria ti simmaruno a nanabtuog iti ima dagiti polis babaen ti buy bust operation idi Hulio 5.
Napilaan ni Rex Domingo y Almazan, 34, iti panaglabsing iti RA 9165 iti babaen ti CC No. 4178-N ken 4178-N ket nairekomenda nga agpiansa iti P200,000.00.
Sabali laeng ti buy bust operation nga inwayat ti San Esteban police station sadiay Sitio Musot, Barangay Apatot, San Esteban, Ilocos Sur a nagresulta iti pannakaaresto ni Christian Egar y Baldeviso, 24, tricycle driver.
Napilaan metten iti kaso a panaglabsing iti RA 9165 maikontra ken ni Egar (Tawid News Team)


text:
Umad-adu ti bilang dagiti kakailian a pumanaw iti pagilian tapno agsapulda iti “berde a pagaraban” iti sabali a nasion. Ti karona ita, saan a laengen a dagiti unskilled a mangmangged ti agpanaw no di pay dagiti propesional.
Iti panirigan dagiti sumagmamano a kritiko, makapadakes iti pagilian daytoy a panagpanaw dagiti kailiantayo. Brain drain, kunada. Mapukawan ti pagilian kadagiti mangmangged nga addaan talento, kabaelan ken kapadasan a makatulong iti dakkel iti programa ti panagdur-as ti gobierno.
Mapattapatta nga aganay a 9 porsiento iti populasion ti pagilian a nasuroken a siam a pulo a milion ti napan nangged iti ballasiw-taaw, kangrunaan iti Amianan nga America, Europa, ken Nagtengnga a Daya ken Amianan a Daya nga Asia.
Agdagup daytan iti nasurok a walo a million. Agasem dayta a manpower ti Pilipinas no agtalinaedda ditoy?
Kangrunaan a mangiduron kadagiti kailian a pumanaw ditoy ti kaawan ti seguridad ti biagda.
“Saan nga agbaliw ti sosial nga urnos. Nabuntog ti panagbalbaliw. Awan makitak a signipikante a panagdur-as iti henerasionko,” inkalintegan ti maysa nga overseas worker.
“Bassit ti sueldo. Nangina dagiti magatgatang. No diak pumanaw, awan ti pagbaliwan ti biagko ditoy,” kuna met ti sabali.
“Pinnolitika ti ad-adu ditoy. No awan kapetmo, dika makastrek iti trabaho,” kinuna pay ti sabali a mangmangged.
“Awan ti asenso ditoy,” insanamtek met ti maysa a dati nga empleado ti gobierno. “Uray no adda kabaelam, no awan ti padrinom, kumsialka a simumulagat iti puestom.”
Ngem kadagiti opisial ti pagilian, awan makitada a problema.
Iti biang ni Labor Secretary Patricia Sto. Tomas, awan ti makitana a krisis iti panag-panaw dagiti kailian.
“Makapasayaat pay ketdi ti panagpanawda,” kinuna ni Sto. Tomas, “agsipud ta pataudenna dagiti bakante para kadagiti sabali pay a mangmangged.”
Saan met a panggapuan a pakariribukan ni Finance Secretary Jose Camacho.
“Aduda nga agsubli – nasay-sayaat ti pannakasanayda, ad-adu a padas, nalawlawa a panangimutektek,” inkalintegan ni Camacho, sana innayon a positibo ti agtultuloy nga iruruar ken ipapanaw dagiti kailian.
Sarurongan ni Dr. Federico Macaranas ti Asian Institute of Management (AIM) ti kapa-nunotan ni Camacho agsipud ta “mabenepisiaran ti pagilian iti iruruar ken ipapanaw dagiti mangmangged.”
Ipettengna a saan a brain drain daytoy agsipud ta maibingay met dagiti Filipino nga agtrabtrabaho iti ballasiw taaw ti nasursuroda kadagiti kailianda iti pagilian.
Saan a mababalaw dagiti opisialtayo no ibilangda a pagsayaatan ti pagilian ti ipapanaw dagiti skilled laborers ken propesional agsipud ta dakkel a kantidad ti ipat-patulodda iti pagilian – aganay a $7 billion iti tinawen –ket dakkel a gatad dayta nga agsirkulo iti pagilian a mangpadur-as iti ekonomia.
Ngem no amirisen a nala-ing, makariribuk-nakem, nupay di akuen dagiti opi-sialtayo, a maysa tunggal lima nga umili ket kayatna ti pumanaw iti pagilian.
Dayta ti surbey ti Pulse Asia. No kasta kadakkel ti bilang dagiti kayatna ti pumanaw, nupay napigsa ti panagayatda iti pamiliada ken pagilianda, baliwan a kitaen ti gobierno ti prioridadna.
Saan a ti kadakkel ti ipaw-it dagiti kailian ditoy ti kitaenna no di ti panangi-gawidna kadakuada tapno tumulongda iti panangdur-as ti pagilian.
Nupay napigsa ti panagayat iti pamilia ken pagilian ngem dida mapnek iti matgedanda ken klase ti panagbiagda, gapuna a masulisogda a pumanaw. Iti sabali a bangir, makitada ti gobierno nga awan ti pagbaliwanna nupay agsukat dagiti agtuturay, saan a natalingenngen ti politika,#


text:
VIGAN CITY – Dua pay a job fairs ti angayen ti Department of Labor and Employment (DOLE) inton maudi a lawas ti Pebrero kas paset ti programana a mangipaay iti gundaway kadagiti awanan pagsapulan a makabirok iti trabahoda kasta met a tumulong kadagiti employers nga agbirok kadagiti kualipikado a mangmangged.
Impakaammo ti DOLE nga inton Pebrero 27, maaramid ti maysa a job fair sadiay University of Northern Philippines, ken inton Pebrero 28 sadiay Divine Word College of Vigan, agpada a masarakan iti Vigan City.
Immun-una ngem daytoy, naangay ti job fair sadiay Ilocos Sur Community College, sadiay Bantay, Ilocos Sur idi Pebrero 13.
Inton Marso 6 ken 7, angayen pay ti DOLE ti job fairs sadiay North Luzon Philippine State College, Candon City ken STI Inc., iti ili ti Bantay.#


text:
Kolum ni Jobert M. Pacnis
(Umuna a paset)
BULONG ti patotpatot/ Paskuayo a naimut/ Umulog ti makarurod/ Ta pang-orek ‘ti sarukod…
Nagbalinen a pagkakatawaan daytoy a kanta tunggal dumteng ti kastoy a pannakayanak ti Mangisalakan. Wenno ti pannakausarna kadagiti pagtaengan nga imut dagiti agnanaed iti panagkuna dagiti makipaskua (aglalo dagiti ubbing). Ta baria laeng ti impapaskuada! Wenno ‘tay nanumo a kankanen.
Patotpatot. Apatot, kuna ti dadduma. Maysa daytoy a kayo a dadakkel/narakab dagiti bulongna. Noni, kunada iti Inglis. Kadawyan nga agtubtubo iti aglawlaw ni Ilokano. Agbunga iti burtongan a kasla paria. Adda nagtimbukel, immarintiddog, ken kasla makopa. Umabot iti tallo agingga iti lima metro ti katayagna.
Tartaraudi ti 90s idi aglatak daytoy a kayo. Segun kadagiti nagruar a literaturana, adu a sagubanit ti maagasan dagiti bunga ken bulongna. Pati kano kanser ken dagiti sakit a tinallikudanen dagiti nagadal iti medisina. Aglalo ket addada dagiti nangpaneknek iti kinasamayna. Nagruar dagiti testimonia a naagasan ti terminal a sagubanitda gapu iti panagusarda iti apatot!
Naikkan ngarud iti nagpaiduma a kinapateg daytoy a kayo nga am-ammo laeng tunggal Paskua gapu iti pannakainaigna iti nasao a samiweng. Kanigid-kanawan ti nagsapul itoy kadagidi a panawen aglalo kadagiti di makabael a gumatang kadagiti naproseso kas kadagiti naglatak a noni juice. Ngem narigatan dagidi a nagsapul. Napukanen dagiti ammoda a yan ti kayo. Kasano, awan ti makaammo a dakkel gayam ti maitedna a pagimbagan iti salun-at.
Malagipko la unay kadaydi a panawen. Nakakitaak iti aglaklako iti bunga ti patotpatot iti siudad ti Tuguegarao. P20 ti maysa! Ngem nalaka latta a naibus. Nailako pay a rineppet, kasla gawed, ti bulongna. Isu latta nga isu a nalaka a naibus.
Ditoy ilimi, nakalbo dagiti nabatbati a pinuon aglalo ket saan a dagitoy ti dadakkel. Dagitay laeng an-anabo, no tao koma. Sobra laeng iti pannakapugipogda. Pinadasko met ti naganger kadagiti bulongna. Pinagbalinko a pannakaagua-patarantak. Ngem naisardeng ta naibusan iti pagalaan. Ti resulta, kasla limmag-an ti riknak kadagidi a panawen. Naganaygayak pay.
Ngem ita ta nagnadnaden ti kinalatakna, aduda manen ti makitkitak a pinuon. Napagbalinda nga alad. No kuentaek ti panawen, makunak a dagitoy pinuon ita dagiti naimula idi kalatak ti patotpatot. Para iti masakbayan, nakuna la ketdi dagiti nagmula.
Ti yanna nga adat, maliplipatan manen daytoy a mula. Inton mabiag siguro manen ti isyo a makaipaay iti salun-at, aglatakto manen. Kastatayo man. No adda nabara a damag, makigiddantayo tapno saan laeng a maudi a makuna. Inton agtanoy, malipatantayo ti amin a di man la nakaibati iti ania man a pagimbagan.
Ti ammok a pakatayan dagitoy kastoy a kinasamay dagiti natural nga agas ket isu dayta kasulittayo a mangisagana no dadduma. Kaykayattayo laengen ti gumatang iti ibaga ti doktor a dayta laeng mangalimon ti aramiden. Nupay pagaammotayo a sintetiko dagitoy. Adda la nga adda side effect-na.
Maysa pay, ti kinakurang ti pannakayam-ammo dagitoy natural nga agas kadagiti umili. Saan nga iti dida kayat ti agusar kadagitoy no maminsan. Kayatda a mangngegan kadagiti nagadal iti medisina a pudno a makaited iti pagimbagan dagitoy nga agas sakbay a padasenda. Ken mailawlawag kadakuada ti umisu nga aramiden. Ngem ti yanna pay nga adat, nagrigat ti makasapul kadagiti kakastoy a doktor. Awan panagtalekda iti herbal? Wenno adda dakdakkel a rason a dida unay itantandudo dagitoy a klase ti agas?
Isu a nasayaat siguro no mapapigsa pay ti maysa kadagiti inlungalong daydi Sen. Juan Flavier a panagusar iti alternatibo ken tradisional a medisina. Kadagiti adda koneksionna iti internet, mabalin a sarungkaran daytoy a website: www.tkdlph.com. Adu ti maadal ditoy a natural nga agas a bunga ti programa ti senador.
Iti makitkitak a pakayarigan ti patotpatot no kastoy a Paskua, napintas pay nga utobentayo no mayannatup la unay daytoy. Basaen ti libro ni Apo Jimmy M. Agpalo, Jr. (Duyog ti Singasing I). Dinakamatna ditoy ti kinasimboliko ti apatot iti kanta. Saan koma a rumbeng a maaramat a panguyaw, pangpelo kadagiti agpapaskua iti bassit wenno maregmeg. Adda gayam ilemlemmengna a pangkidag kadagiti maseknan.
(Adda tuloyna)


text:
Thursday, September 14, 2017
BAKUNA TI LARGE CATTLE, AGTULTULOY
Cabugao, Ilocos Sur – Iti pannaki-amad ti Web In-Action ken ni Municipal Agriculturist Robert S. Savella ket imbagana nga agtultuloy nga idauluan ni Dr. Melvin G. Castro, DVM, Municipal Livestock Coordinator ti DA-LGU Cabugao iti papanda panagbakuna ti pangkontra iti agraraira a sakit dagiti dadakkel nga animales nga isu daytoy ti “Hemorrhagic Septicemia (HS)”, maysa a kita ti nakaro a sakit a kumpet ken rumsua kadagiti dadakkel nga ayup. Isuda iti benneg ti Livestock Office ti mangidanon ti serbisio kadagiti 33 a barangay ti ili tapno masigud a maprebentaran dagiti rumsua a sakit ti animales.
Malaksid iti panagbakuna, maikkanda pay iti Vitamin B Complex and Deworming (VALBAZEN) dagiti maagasan nga ayup tapno agtalinaedda a naandur ken natalingenngen ti kasasaadda nga agdakkel.
Innayon ni Dr. Castro a makikokoordinarda kadagiti Opisiales iti papananda a barangay ta kabaelanda a mobilisaren a daras dagiti adda ayup ken dinguenna tapno matamingda iti mammaminsan nga eskediul.
Malaksid iti ragup a kas iti grupo/barangay a panagbakunada ket maangay met latta iti indibidual a wagas nangruna kadagiti adda sakit ti dinguen ken ayupda a kasapulan pay a makita ken maagasan.
Dagitoy nga aksion ken inisiatiba ket resulta iti agtultuloy a programa ti Animal Care and Disease Prevention ti Gobierno Munisipal nga idauluan ni Mayor Josh Edward S. Cobangbang tapno naan-anay a maidur-as ti livestock sector babaen iti pannakapapigsa ti panagtaraken kadagiti ayup a katulongan iti panagmulmula a pamastrekan dagiti mannalon ken umili. # (Web In-Action)
Malaksid iti panagbakuna, maikkanda pay iti Vitamin B Complex and Deworming (VALBAZEN) dagiti maagasan nga ayup tapno agtalinaedda a naandur ken natalingenngen ti kasasaadda nga agdakkel.
Innayon ni Dr. Castro a makikokoordinarda kadagiti Opisiales iti papananda a barangay ta kabaelanda a mobilisaren a daras dagiti adda ayup ken dinguenna tapno matamingda iti mammaminsan nga eskediul.
Malaksid iti ragup a kas iti grupo/barangay a panagbakunada ket maangay met latta iti indibidual a wagas nangruna kadagiti adda sakit ti dinguen ken ayupda a kasapulan pay a makita ken maagasan.
Dagitoy nga aksion ken inisiatiba ket resulta iti agtultuloy a programa ti Animal Care and Disease Prevention ti Gobierno Munisipal nga idauluan ni Mayor Josh Edward S. Cobangbang tapno naan-anay a maidur-as ti livestock sector babaen iti pannakapapigsa ti panagtaraken kadagiti ayup a katulongan iti panagmulmula a pamastrekan dagiti mannalon ken umili. # (Web In-Action)
Posted by Bayan ng Cabugao, Ilocos Sur at 8:36 AM
Subscribe to: Post Comments (Atom)


text:
Unibersidad ti Ateneo de Manila
Ti Unibersidad ti Ateneo de Manila (Ateneo de Manila University/Pamantasan na Ateneo de Manila) ket maysa a pribado nga unibersidad a tartarawidwidan ti Kagimongan ni Jesus (Jesuita) iti Filipinas. Masarakan ti kangrunaan a campusna iti Loyola Heights iti Siudad ti Quezon, Metro Manila. Ididiayana dagiti programa iti benbenneg ti elementaria, sekondaria, kolegio, graduado, ken post-graduado iti nadumaduma a paglaingan a kas iti ar-arte, humanidades, komercio, linteg, siensia sosial, teolohia, ken dagiti puro ken aplikado a siensia.


text:
Friday, November 21, 2014
HOLY ROSARY, MINALEM A MAAR-ARAMID
Cabugao, Ilocos Sur –Naibatay iti Office Order No. 20, Series of 2013, sinaguday ti pammilin ni Mayor Edgardo “Ediboy” S. Cobangbang, Jr. iti panangited ti respeto ken importansia iti panangobserbar ti Tradision ti Simbaan Romano Katolika ti bulan idi Oktubre 2013 a panangrugi ti inaldaw a panag-Santo Rosario dagiti Empleado/Department Heads ti LGU-Cabugao babaen ti panangyuna ti Opisina ti Mayor agingga iti agdama.
Kanaig daytoy, binulan a maangay ti Nasantuan a Misa iti uneg ti Munisipio kas panangidur-as ti naespirituan a kasasaad ti tumunggal maysa ken iti institusion ti LGU-Cabugao.
Iti agdama, maang-angay ti Holy Rosary iti tunggal Alas Tres ti malem (3:00 pm) agingga iti Alas Kuatro (4:00 pm) iti Municipal Conference Building.
Maidirehir daytoy a pammilin kadagiti amin nga LGU Officials, LGU Personnel ken agraman dagiti Job Orders (JO’s) ken Volunteers. # (Web In-Action)
Kanaig daytoy, binulan a maangay ti Nasantuan a Misa iti uneg ti Munisipio kas panangidur-as ti naespirituan a kasasaad ti tumunggal maysa ken iti institusion ti LGU-Cabugao.
Iti agdama, maang-angay ti Holy Rosary iti tunggal Alas Tres ti malem (3:00 pm) agingga iti Alas Kuatro (4:00 pm) iti Municipal Conference Building.
Maidirehir daytoy a pammilin kadagiti amin nga LGU Officials, LGU Personnel ken agraman dagiti Job Orders (JO’s) ken Volunteers. # (Web In-Action)
Posted by Bayan ng Cabugao, Ilocos Sur at 9:08 AM
Subscribe to: Post Comments (Atom)